Бечора Ғарб Ироқнинг қўли билан 8 ой уришиб, Мосул шаҳрини ИШИДдан озод қилди - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\n10:21 - Бечора Ғарб Ироқнинг қўли билан 8 ой уришиб, Мосул шаҳрини ИШИДдан озод қилди\nСаккиз ойлик урушдан кейин Ироқ ҳукуматининг қўшинлари Ислом Давлатининг (гап ИШИД номи билан танилганлар ҳақида кетмоқда) Ироқдаги бош шаҳри, аслида, ИШИДнинг феълан пойтахти бўлган Мосул шаҳрини ўз назоратлари остига олдилар, дейилади Reuters Агантлигининг хабарида. Хабарда айтилишича, ҳали шаҳар тўла ИШИДдан тозалангани йўқ, аммо 3 йил аввал Абу Бакр ал-Боғдодий ҳалигача кўпчилик ИШИД деб биладиган Халифалик тузилгани ва ўзи Халифа бўлганини эълон қилган Мосулдаги 850 йиллик машҳур Ал-Нури мачитининг вайроналарининг ҳам Ироқ қўшинлари қўлига ўтиши – бу шаҳарнинг ИШИДдан тозалангани деб ҳисобланмоқда.\nХалифалининг расмий пойтахти – Суриядаги Ракка шаҳри ҳам қулаш арафасида, аммо катталиги Бельгия давлатидек бўлган Сурия ва Ироқдаги ҳудудлар ҳали ҳам Халифалик қўшинлари назорати остида. Ракка шаҳри эса, АҚШ тарафидан ишлатилаётган Сурия курдларининг Башар Асад режимига қарши бўлган қуролли кучлари тарафидан қуршаб олингани ҳам Reuters Агентлигининг хабарида урғуланади.\nАгар курдлар Раккани қўлга олсалар, улар бу ҳудудлардан ўз мустақил давлатларини яратишлари муқаррар. Аммо, Туркия бунга тиш-тирноғи билан қарши. Шу сабабдан, Халифалик бутунлай қулаши қачон бўлшини айтиш қийин. Халифа Абу Бакр ал-Боғдодий тирк ёки ўлик эканлиги ҳам номаълум.\nНима бўлганда ҳам, эртами кеч террористик деб ҳисобланадиган Халифалик қулатилади. Қадамма –қадам Ал Қоида ва Толибон каби Халифалик яратиш ниятида бўлган террорист гуруҳлар ҳам яксон қилинади.\nАммо, Ҳаракат» йиллардан бери айтиб келаётгандек, бу билан ислом терроризмини йўқ қилиб бўлмайди. Келажакада янги террористик гуруҳлар, ёки якка ўзи терактлар ўтказадиган ислом террористлари чиқаверади. Илдизлари Ислом динининг Қуръонни хато тафсир қилишдан келиб чиққан хато тушунчаларида бўлган ислом терроризмини бутунлай йўқ қилишнинг ягона йўли – Ислом динида фундаментал ислоҳотлар ўтказиш ва Ислом дини дунёвийлик/секуляризм принципини қабул қилишига эришишдир.\nБироқ, Ислом дунёси, авваламбор, Ислом уламолари бундай ислоҳотларга тайёр эмаслар. Шундай экан, ислоҳотларининг ташаббусчилари сиёсатчилар бўлиши ҳам шубҳасиздек кўринмоқда. Акс ҳолда, ислом терроризмидан қутилиш учун, бундай ислоҳотларни куч билан Ғарб қилиб беради. Бу – Ислом динингнинг келажагини савол остига қўйиши ўз-ўзидан маълум.\nРасмда – озод қилинган Мосул шаҳрининг бугунги аҳволи.


ҲТМЛ, ПҲП, ЖС АВТОМАТИК САҲИФАНИ ЯНГИЛАШ КОДИ - Kozbey\nҲтмл Саҳифани Янгилаш Коди\ncontent=”10″ бўлимида айтилган жой бир сония, яъни саҳифани юклашда бу кодларни ўқиб неча сониядан кейин саҳифани янгилашини хоҳлаймиз. Бу бўлимга 5 ни ёзсак 5 сониядан кейин саҳифани Авто-янгилайди, ёки 0 ни ёзсак дарров янгилайди. Агар УРЛ=https://козбей.cом ни қўшсак, у автоматик равишда саҳифани белгиланган вақт охирида сиз кўрсатган манзилга йўналтиради.\nСаҳифани керакли манзилга автоматик йўналтиришга мисол қуйидагича.\nАгар кейин сайтга бевосита ушбу кодни киритиш бўлса 10 октябр kozbey.com бу автоматик равишда сайтга сизни йўналтирувчи беради.\nПҳп Саҳифани Янгилаш Коди\nБунинг мақсади ҳтмл билан бир хил, лекин дастурий таъминот шакли бироз фарқ қилади, лекин пҳп кодларини ўчирмасдан ёки ечо каби октябр қўшимча кодлашни тўғридан-тўғри ёзишни осонлаштиради. Мен тартибсизлик олдини олиш учун алоҳида-алоҳида, бу тушунтириш учун керак емас.\nЖс автоматик саҳифа янгилаш бўлса, у қуйидагича кодланган ва ойна автоматик саҳифа йўналтириш семантик бир хил бўлади.\n← HTML,PHP,JS 자동 페이지 새로 고침 코드\nHTML, PHP, JS AVTOMATIK SAHIFANI YANGILASH KODI →


11:53, 13.10.2014 // 3380\nБуюк Британияда иш вақтида зерикиб ёнғин чиқарган ўқувчи қиз дўконга 1,6 млн доллар зарар етказди\nБуюк Британиянинг Нанитон шаҳарчасидаги дўконда синов муддатини ўтаётган 15 ёшли ўқувчи қиз зерикиб ва тезроқ уйга жавоб беришларини хоҳлаб, ёнғин уюштирди. Бу ҳақда Mirror’га таяниб, «РИА Новости» хабар бермоқда.\nМазкур воқеа жорий йилнинг 8 июль куни содир бўлди. Бу вақтда ўқувчи қиз синов муддати ўтаётган Wilko дўконида харидор кўп бўлган. Ўқувчига маҳсулотларни токчаларга жойлаштириш вазифаси юклатилган. Бироқ қиз бу ишдан тезда зериккан ва раҳбарият унчалик ҳам аҳамиятли бўлмаган ёнғин билан машғул бўлиб, ишдан эрта жавоб бериши учун бўш қутининг бир бурчагини ёндирган. Бироқ қутилар тезда ёниб кетиб, ёнғин бутун хонага, сўнг эса дўконга тарқалган.\nАланга бешта ёнғин ўчириш бригадаси томонидан бартараф этилган. Ҳеч ким жабрланмаган.\nКуни кеча мазкур иш юзасидан суд бўлиб ўтиб, унда прокурор харидорлар ва ходимлар ўз вақтида эвакуация қилинмаганда, уларнинг кўпчилиги қурбонга айланиши эҳтимоли бўлганини қайд этди. Ўз айбига иқрор бўлган ўқувчи қиз эса ҳеч кимга зарар етказишни истамаганини таъкидлади.\nМаълум қилинишича, ёнғин натижасида дўконга етган зарар бир миллион фунт стерлинг (тахминан 1,6 миллион доллар)ни ташкил этган.\nЎқувчи қиз ҳар қандай савдо муассасаларига фақат катталар ҳамроҳлигида киришга, таъмирланган Wilko дўконига эса 100 метрдан яқинроқ келмасликка ваъда бериб, гаров эвазига озод этилди.\n12:25 Кеча // 96204\n22:59, 19.10.2020 // 66196\n10:11 Кеча // 62790\n22:14 Кеча // 55879


Открытый урок на тему 'Сифат – сўз туркуми'. - БОТАН\nОткрытый урок на тему 'Сифат – сўз туркуми'.\nМавзу: Сифат - сўз туркуми\nМақсад: 1. Ўтилган мавзуларни мустаҳкамлаш;\n2. Имло саводхонлигини кузатиш ва тезкор фикрлашни, тўғри жумлалар\n3. Она тилига меҳр-муҳаббат уйғотиш,эстетик руҳидатарбиялаш,ижодий\nизланувчанлик қобилиятларини ошириш.\nДарснинг услуби: янги технологияларнинг айрим элементлари, ижодкорлик, изланувчанлик.\nДарс усули: гуруҳли мусобақа\nДарснинг жиҳози: Интерактив доска, таблица жадваллар.\nМашғулот бошлашдан олдин очиқ дарснинг шартлари билан таништириш.\nОчиқ дарс шарти:\nУйга ишни ўқитиш\n"Ақлингни чархла" ўйини\nЯнги мавзу(оғзаки ва ёзма машқлар бажариш)\nСирли сандиқча саволлари.\n"Ким биринчи" ўйини\nЎқувчиларни баҳолаш ва уйга иш бериш.\nШарти эълон қилингач, ўқувчиларни икки гуруҳга бўлиб оламан. "Ғунча" ва "Ниҳол" гуруҳлари.\nГуруҳларга бўлгач ўқувчиларга уйга вазифа ўқитилиб, икки гуруҳ ўқувчиларига "Ақлингни чархла" ўйини бошланади. Унда иккала гуруҳ ўқувчиларига саволлар айтилади.\n"Ғунча" гуруҳи саволлари\nСинонимлар деб нимага айтилади?\nИбора деб нимага айтилади?\nЯнги пайдо бўлган сўзлар деб нимага айтилади?\nЎзак деб нимага айтилади?\nСўз ясовчи қўшимча деганимиз нима?\nОт деб нимага айтилади?\nМавҳум отлар деб нимага айталиди?\nАтоқли отлар деб нимага айтилади?\n"Ниҳол" гуруҳи саволлари\nОмонимлар деб нимага айтилади?\nАнтоним сўзлар қандай ҳосил бўлади?\nШевага хос сўзлар деб нимага айталиди?\nЖуфт сўзлар қандай ёзилади?\nСўз ўзгартувчи қўшимчалар неча турли?\nАниқ отлар деб нимага айтилади?\nТурдош отлар деб нимга айатилади?\nАтоқли отлар қандай ёзилади?\nЯнги мавзуни бошлашдан аввал ўтган мавзуларни мустаҳкамловчи саволлар:\nМустақил сўз туркумлари қайсилар?\nУларнинг бошқа сўз туркумларидан фарқи қандай?\nСиз қайси мустақил сўз туркумларини ўргандингиз? - каби саволларга жавоб олинади.\nЯнги мавзу: "Сифат - сўз туркуми"\nСифат нарса - буюмнинг ранги (оқ,кўк,сариқ), ҳажми(катта-кичик), шакли(юмалоқ, узунчоқ), мазаси(ширин, аччиқ), хусусияти(яхши, қўпол), ҳислати(чаққон, моҳир), ўрин ёки пайтга муносабати(ёзги, кишки) кабиларни ифодалайди.\nШахс ва нарса буюмларнинг белгисини, хусусиятини, рангини, хажмини, мазасини, турини билдирадиган сўзлар туркуми сифат деб аталади. Қандай? Қанақа? Қайси? каби сўроқларга жавоб бўлади.\nСифатлар маъноси ва айрим грамматик белгисига кўра аслий ва нисбий сифатларга ажралади.\nБелгини бевосита англатиб, уни даражалаб кўрсата оладиган сифатлар аслий сифат ҳисобланади. Масалан: баланд, яхши.\nНарса-буюм белгисини ўрин ёки пайт тушунчасига нисбатлаш, мўлжаллаш, бошқа нарсага ўхшатиш каби маънолар орқали ифодаланадиган сифатлар нисбий сифатлар дейилади. Нисбий сифат белгини даражалаб кўрсатмайди. Масалан: боғдаги (мева), ташкилий(масала) каби\nНисбий сифатлар -ий, -вий, -симон, -лик, -чи, -ки, -қи, -даги қўшимчалари воситасида ясалади. Гапда аниқловчи, кесим, ҳол вазифаларида келади.\nШахс, нарса-буюм ва ҳодисаларга хос белгиларни миқдори жиҳатидан солиштириб, бир-биридан фарқланиш сифат даражалари дейилади. Сифатлар юқоридаги хусусиятига кўра оддий, қиёсий ва орттирма даражаларга бўлинади.\n290-машқ. Сўз бирикмаларини тузиш.\nБаҳорги гул, чопқир от, айёр тулки, катта уй, қизил помидор.\n291-машқ. Гапларни кўчириб, сифатларнинг тагига чизиш.\nБоғдаги олма-ўриклар оппоқ гулга кирди. Кенг ва ёруғ синф хоналари болаларга мунтазир бўлиб турибди. Бу йил далалардаги баҳордаги ишлар анча эрта бошланди. Шаҳар қишлоқларда кенг йўллар қурилиб, баланд бинолар қад кўтармоқда.\n289-машқ. Гапларни кўчириб қиёсий даражали сифатларнинг тагига чизинг.\nХуснихат машғулотини жорий этгандан сўнг ёзувимиз чиройлироқ бўла бошлади. Қаршимиздаги тоғ чўққиси, ёнидагига қараганда анча баландроқ кўринади. Товуқларнинг тухуми ўтган йилгидан йирикроқ.\nЯнги мавзу тушунтирилиб, машқлар бажарилгач, кейинги шартимиз "сирли сандиқча" саволлари берилади. Бунда грамматик топишмоқлар айтилиб, жавоби топилади.\nПредметнинг уч шахснинг\nБирлик-кўплик, уч шахсда\nОт сўзларга кўшилар?\nУлар қай қўшимчалар,\nКимлар номларин айтар?\nАташ бор маъносида,\nБеш ҳарф бор маъносида?\nМосков боради Ахмад,\nТошкент борар Муҳаммад.\nМосков, Тошкент, Муҳаммад.\nВа Аҳмад қандай сўзлар\nМаъносида нарса номи,\nҲам ким? нима? сўроғи\nБош ҳарфдан дўпписи бор,\nҚўштирноқдан тўни бор?\nИкки товуш номида\nБарча номлар номида\nКейинги шартимиз "Хотира машқи" бунда берилган сонлар ўрнига ҳарфлар қўйиб сўзлар, яъни сифат ҳосил килиш.\nКейинги шартимиз "Семантик жадвал" деб номланади, бунда от ва сифатни аниқлаш керак.\nУндан кейинги шартимиз "Ким биринчи" деб номланади. Бунда берилган ҳарфларга кимлар кўпроқ сўзлар(сифат) ёзиш мусобақаси\nс, т, а, б, к, қ, и, о, у\nш, а, к, у, н, д, я,\nс, м, ч, п\nСариқ, тўқ, анқов, баланд, кўк, қаттиқ, ифлос, аччиқ, кичик, узун, нордон, доира, яхши, салқин, мўрт, чиройли, пишиқ.\nУндан кейинги шартимиз "Кубизм стратегияси" деб номланади. Унда ўқувчилар кубикни танлайди. Унда чиққан сонлар саволи айтилади, саволга жавоблари айтилади.\nСифат деб нимага айтилади?\nОт қандай сўроққа жавоб бўлади?\nАслий сифат деб нимага айтилади,\nСифат даражалари неча турли?\nНечта келишик бор?\nСифат гапда қандай вазифада келади?\nБу шартга ҳар иккала гуруҳ ўқувчилари жавоб беришади. Ундан кейин ўқувчилар ижодий иш билан шуғулланади. Берилган сифатларни қатнаштириб гаплар тузиш.\nБерилган сўзлар: сариқ, катта, баланд, чиройли, ширин, узун, қизил, юмшоқ, тоза, кенг\nБизнинг мактабимиздаги синфлар тоза ва кенг.\nБоғдаги сариқ, қизил гуллар очилди.\nСалиманинг сочи жуда узун.\nДўконда юмшоқ ва ширин нонлар сотилмоқда.\nБизнинг мактабимиз баланд экан.\nБаҳор келиши билан мактаб боғи чиройли кўринар экан.\nМактабимиз спорт зали катта ва чиройли экан.\nЎқувчилар кенг ва ёруғ синфларда ўқийди.\nДарснинг якунида ўқувчилар билимини изоҳлаш ва ғолиб гуруҳни аниқлаш. Бунда "Ниҳол" гуруҳи I ўрин, "Ғунча" гуруҳи II ўринни олишди. Ғолиб гуруҳ аниқлангач, ўқувчиларни баҳолаш.\nУйга иш 300-машқ.


АНДИЖОН ВИЛОЯТИ ИЖТИМОИЙ-ИҚТИСОДИЙ ТАРАҚҚИЁТИНИНГ ЯНГИ БОСҚИЧИ - Ўзбекистон овози газетаси\nДАЛА ШИЙПОНИДА МАДАНИЙ ТАДБИР\nДавлатимиз раҳбари 2 июнь куни аҳолининг дам олиши учун муносиб шароитлар яратиш, илм-фан ва маданиятни ривожлантириш, енгил саноат ва қишлоқ хўжалиги корхоналари ташкил этиш, экспортни кенгайтириш лойиҳалари билан танишди, янги намунавий лойиҳалар асосида бунёд этилган уй-жойларда бўлиб, одамлар билан суҳбатлашди. Андижон вилоятини ижтимоий-иқтисодий ривожлантириш, аҳоли фаровонлигини ошириш бўйича йиғилиш ўтказди. Ушбу тадбирларда 2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегияси, жумладан, «Халқ билан мулоқот ва инсон манфаатлари йили» Давлат дастурида белгиланган вазифалар ижроси муҳокама қилинди.\nПрезидентимиз 3 июнь куни Андижон шаҳридаги «Ёйилма» маҳалла фуқаролар йиғинига ташрифи чоғида маҳалла ҳаёти билан танишди, одамлар билан мулоқот қилди. Маҳалла фуқаролар йиғини гузари қурилиши лойиҳаси, ҳудудда амалга оширилаётган ободонлаштириш ишларини кўздан кечирди. Бу ерда маҳалла раиси, котиб ва маслаҳатчилар, профилактика инспектори учун алоҳида хизмат хоналари бўлиши кўзда тутилган. Бундан ташқари, кутубхона, минимаркет, қариялар дам олиш жойи, болалар майдончаси, фаввора, тренажёр майдони, сартарошхона, «Гўзаллик салони», новвойхона қурилмоқда.\nМаҳалла аҳли билан мулоқотда тинчлик-осойишталикни мустаҳкамлаш, жамоат тартибини сақлаш, ёшларни ҳар томонлама баркамол этиб тарбиялаш ва адашганларни тўғри йўлга қайтаришда нуронийларнинг бой тажрибасидан фойдаланиш масалалари ҳақида сўз юритилди.\nФарзандларимизни болалигидан гўзал хулқли, маданиятли қилиб тарбиялашимиз лозим, деди Президентимиз. Бунинг учун муносиб шароит яратишимиз керак. Улар чиройли, обод жойларда яшаса, кўп китоб ўқиса, маънавий олами бой, ватанпарвар бўлиб вояга етади.\nЁйилма маҳалласидаги 60 дан ортиқ кўп қаватли уйда 5 минг 800 дан зиёд турли миллат вакиллари истиқомат қилади. Ҳудудда 8 болалар майдончаси, мини-футбол, баскетбол, футбол майдонлари бор. 1 коллеж, 1 умумтаълим мактаби, 2 мактабгача таълим муассасаси фаолият кўрсатмоқда.\nПрезидентимиз маҳалладаги кўп қаватли уйлар, коллеж, мактаб ва мактабгача таълим муассасалари атрофини янада ободонлаштириш бўйича мутасаддиларга кўрсатмалар берди. Маҳалла профилактика инспектори Фаррух Ғаниев хонадонида бўлди.\nПрофилактика инспекторларини маҳаллалар марказида хизмат уйлари билан таъминлаётганимиз бежиз эмас, деди Шавкат Мирзиёев. Профилактика инспектори маҳаллада яшаб, фаоллар билан бамаслаҳат иш олиб борса, ҳудудда маънавий муҳит яхшиланади, жиноят содир этилмайди. Бу аҳолининг адолатга, давлатга, эртанги кунга ишончини оширади.\nДавлатимиз раҳбарининг 2016 йил 22 ноябрдаги қарорига мувофиқ Андижон шаҳрида кўп қаватли 37 замонавий уй-жой бунёд этилиши белгиланган. Бугунги кунда Султон Жўра номидаги маҳалла фуқаролар йиғинида 294 хонадонга мўлжалланган еттита кўп қаватли турар жой бунёд этилмоқда.\nБу турар жойлар биринчи галда уйга муҳтож одамларга берилади. Ёш оилаларнинг оёққа туриб олиши, мустақил, эмин-эркин яшаши учун шароит яратади.\nАндижон шаҳрида амалга ошириладиган бунёдкорлик ишлари лойиҳалари тақдимоти ўтказилди.\nАндижон шаҳрининг бош режасига мувофиқ шаҳар ҳудудини кенгайтириш режалаштирилган. Кўп қаватли уй-жойлар, таълим, тиббиёт ва спорт муассасалари қурилиши мўлжалланган.\nУниверсал спорт мажмуаси улардан бири. Мажмуа лойиҳасини такомиллаштириш, фаолиятини кенгайтириш бўйича кўрсатмалар берилди. Мажмуа кўп тармоқли, кўплаб спорт турларига ихтисослашган бўлади. Спорт федерациялари шу ерга жойлашади. Мажмуада халқаро мусобақалар, оммавий-маданий тадбирлар ўтказиш учун зарур шароит яратилади.\nПрезидентимиз ташаббуси билан Андижон шаҳрида Ўзбекистон халқ шоири Муҳаммад Юсуф хиёбони ва мактаби ташкил этилмоқда. Бу борадаги режалар билан танишув чоғида хиёбонда Муҳаммад Юсуф ҳайкалини ўрнатиш, мактаб фаолиятини замон талаблари асосида йўлга қўйиш бўйича тавсиялар берилди.\nАндижон шаҳрида Республика ихтисослаштирилган кардиология ва Республика ихтисослаштирилган эндокринология илмий-амалий тиббиёт марказлари филиалларини ташкил этиш, вилоят юқумли касалликлар шифохонаси, Андижон давлат тиббиёт институти клиникасини реконструкция қилиш ва замонавий жиҳозлаш режалаштирилган.\nБу шифохоналар ихтисослашган тиббий хизматларни аҳолига яқинлаштириш, мураккаб жарроҳлик амалиётларини вилоятнинг ўзида ўтказиш, касалликларни самарали даволаш ва уларнинг олдини олишда муҳим аҳамият касб этади.\nАҳоли ҳаёти, саломатлиги билан боғлиқ бу шифохоналарни тезроқ ишга тушириш, вилоят туманларида уларнинг субфилиалларини ташкил этиш, малакали мутахассислар тайёрлаш, профилактика ишларини кучайтириш бўйича зарур кўрсатмалар берилди.\nДавлатимиз раҳбари эски «Андижонмаш» акциядорлик жамиятида бўлди. Бу ерда ташкил этилиши режалаштирилаётган кичик саноат зонаси лойиҳаси билан танишди.\nБўш турган ер майдони 19,16 гектар бўлган мазкур ҳудудда ташкил қилинадиган саноат зонасида енгил саноат, электрокабель, чарм-пойабзал маҳсулотлари, эшик-ром, мебель, дори-дармон, пластмасса ва қурилиш материаллари ишлаб чиқарилади, мева-сабзавот ва полиз маҳсулотлари қайта ишланади. 2 минг янги иш ўрни очилади.\nСаноат зонасида тадбиркорлар ва тижорат банклари томонидан 127 миллиард сўмлик 15 лойиҳа амалга оширилиши кўзда тутилган.\n«Engelberg Group» МЧЖнинг янги фабрикаси ана шу лойиҳалардан бири. Алюмин профилли ромлар ишлаб чиқаришга ихтисослашган корхона Туркия ва Германиядан келтириладиган замонавий технологиялар билан жиҳозланади. «Роҳат савдо сервис» МЧЖ томонидан суспензиялар, тиббий мазлар, ампулалар, сироп ва таблеткалар ишлаб чиқарилади.\nПрезидентимизнинг 2017 йил 23 февралдаги «Тадбиркорларнинг ишлаб чиқариш майдонларидан фойдаланишларини янада рағбатлантириш чора-тадбирлари тўғрисида»ги қарори ижроси юзасидан вилоятда изчил ишлар олиб борилмоқда.\nВилоятдаги хусусийлаштирилган ва бўш турган объектлардан самарали фойдаланишни ташкил этиш юзасидан кўрилаётган чора-тадбирлар тўғрисида маълумот берилди. Бу борада шаҳар ва туманларда қўшимча хатлов ишлари олиб борилмоқда. Шу кунга қадар 5 минг 697 бино-иншоот хатловдан ўтказилиб, уларнинг 283 таси бўш турганлиги аниқланган. Шулардан 210 тасида янги лойиҳалар амалга ошириш режалаштирилган.\nПрезидентимизга тақдим қилинган лойиҳалар кичик ва йирик ГЭСлар қуриш, газ таъминоти тизимини такомиллаштириш, цемент ва оҳак ишлаб чиқариш каби йўналишларга мўлжалланган.\nБулоқбоши туманида Хитой технологияси асосида йилига 21 минг тонна кимёвий чўктирилган бўр маҳсулоти ишлаб чиқаришга мўлжалланган лойиҳа Марказий Осиёда ягона ҳисобланади. Маҳсулот тўлиқ маҳаллий хомашё — оҳактошдан олинади. Корхона ишга тушгач, чет элдан сотиб олинаётган шу турдаги маҳсулотга бўлган талаб қондирилади, уни экспорт қилиш йўлга қўйилади.\nДавлатимиз раҳбари лойиҳа ташаббускорлари — тадбиркорлар билан суҳбатлашди.\n«Ўзфармсаноат» компанияси ва тижорат банклари томонидан 2017-2018 йилларга мўлжалланган фармацевтика соҳасини ривожлантириш дастури лойиҳасига алоҳида эътибор қаратилди.\n«Трастбанк» томонидан Андижон туманида «Zamin Bio Health» жамиятида йиллик қуввати 10 миллион флакон инсулин ишлаб чиқаришга ихтисослашган лойиҳа амалга оширилгач, 100 киши иш билан таъминланади.\n«Ўзэлтехсаноат» акциядорлик компанияси ва тижорат банклари томонидан 2017-2018 йилларга мўлжалланган мазкур соҳани ривожлантириш дастури лойиҳаси яратиладиган иш ўринларининг кўплиги билан эътиборни тортди.\nПрезидентимиз «Ўзавтосаноат» акциядорлик компанияси Андижон вилоятида амалга оширишни режалаштирган лойиҳалар билан танишди. Янги автомобиль русуми — «Chevrolet tracker»ни ишлаб чиқариш бўйича маълумот берилди.\nБунда енгил автомобилларнинг ускуна ва жиҳозларини модернизация қилиш, енгил автомобиллар қисмларини ишлаб чиқаришни маҳаллийлаштириш, янги моделдаги автомобиллар учун интерьер, штампланган, пайвандланган панеллар, радиатор, кондиционер тизимлари, ўриндиқлар, овоз сўндиргич тизими қисмлари, газ чиқариш тизимлари ишлаб чиқаришни йўлга қўйиш кўзда тутилган. Лойиҳаларни янада такомиллаштириш бўйича тавсиялар берилди.\nШавкат Мирзиёев Ўзбекистон Республикаси Президентининг Андижон вилоятидаги Халқ қабулхонасини бориб кўрди. Андижон шаҳри Миллий тикланиш кўчаси, 24-уйда жойлашган мазкур қабулхонада халқ билан мулоқот қилиш, мурожаатларни кўриб чиқиш учун яратилган шароитларни кўздан кечирди.\nПрезидентимизнинг Андижон вилоятига ташрифи — одамлар билан самимий мулоқотлар, сафар давомида белгилаб берилган улкан бунёдкорлик ишлари, йирик лойиҳалар вилоят ижтимоий-иқтисодий ривожини янги босқичга кўтаришга хизмат қилади.


Дин пешволари тил топишгандай...\n22 апрел 2021, Тошкент вақти: 08:06\nЖаҳон диний анжуманида иштирок этиш учун Бокуга йиғилган дин пешволари Озарбайжон президенти Илҳом Алиев қабулида ҳам бўлдилар.\nОзарбайжон, Арманистон ва Россия диний пешволари 26 апрел куни Озарбайжон пойтахтида иш бошлаган Жаҳон диний анжуманида Тоғли Қорабоғ можаросини тинч йўллар билан ҳал қилишга чақирдилар.\nБоку форумида Арман Апостол черкови раҳбари Карекин II ҳам иштирок этди.\nАрманлар диний раҳбари биринчи бор Озарбайжонга сафар қилди.\nАнжуман ишида 200 дан зиёд уламо қатнашмоқда.\nАрман Апостол черкови раҳбари Карекин II ни форумга озарбайжонлик шиа мусулмонлар раҳбари шайхулислом Аллоҳшукур Пошазода ҳамда Рус православ черкови раҳбари Патриарх Кирилл таклиф қилган.\nУччала уламо хос даврада учрашдилар ва учрашувдан сўнг Тоғли Қорабоғ можаросини ҳал қилиш йўлида Боку, Ереван ва халқаро воситачилар қилаётган ҳаракатларни қўллаяжаклари тўғрисида қўшма баёнот эълон қилдилар.\n“Муаммоларни ҳал қилиш учун яна қурол ишлатишга қайтишга йўл қўймаслик ўта муҳимдир”, деган мазмун бор диний раҳбарларнинг баёнотида.\nКарекин II Пошазодани Арманистонга таклиф қилди.\nМожароларни ҳал қилишда динлар вакилларининг роли тўғрисида гапирар экан, Патриарх Кирилл қуйидагиларни айтди:\n- Диний раҳбарлар қўлида сиёсий ваколат йўқ. Улар қўшинларни у ёки бу томонга йўналтира олмайди. Улар давлатнинг кучини қўллай олмайди. Лекин улар диндор одамлар учун жуда яқин бўлган қадриятларни ёрдамга чақира олишлари мумкин, деди Патриарх Кирилл.\nКарекин II эса Жаҳон диний форумида қилган чиқиши чоғида тарафлар Тоғли Қорабоғ муаммосининг тинч ечимини топиш йўлидаги ҳаракатларини давом эттириш лозимлигини таъкидлади:\n- Муаммолар халқаро ҳуқуқ меъёрларига биноан ечилиши лозим. Арман Патриархи сифатида Кавказ мусулмонлари раҳбари шайхулислом Аллоҳшукур Пошазода билан биргаликда муаммо ечимини топиш йўлидаги ҳаракатларимизни давом эттиришимиз керак, деб ҳисоблайман. Бу бизнинг бурчимиздир, деди Карекин II.\nШайхулислом Аллоҳшукур Пошазода ҳам анжуманда қилган чиқиши чоғида Тоғли Қорабоғ муаммосини тилга олар экан,\nАрманистон билан можарони ҳал қилишга ҳаракат қилаётгани, Католикос билан ўтказилган бир неча учрашувда бу масала ўзаро муҳокама қилинганини айтиб ўтди.\nАрман Апостол черкови раҳбарининг Бокуга сафари баъзи норозиликларга ҳам сабаб бўлди. “Қорабоғ озодлиги ташкилоти” деб аталувчи ташкилотнинг 10 нафар атрофидаги аъзоси Бокуда норозилик акцияси ўтказди.\nОзарбайжоннинг Тоғли Қорабоғ ҳудуди 1994 йили уруш тўхтаганидан буён арман кучлари назорати остида қолиб келмоқда.\nЖаҳоннинг 30 мамлакатидан келган дин пешволари Боку форумида глобаллашув жараёнларини, можароларни ҳал қилиш йўлларини, жамият ҳаётида диннинг роли ва бошқа шу каби масалаларни муҳокама қилмоқдалар.\nФорум иштирокчиларига мурожаат қилар экан, Озарбайжон президенти Илҳом Алиев ўз мамлакати Европа билан Осиё ўртасидаги табиий кўприк эканини қайд этди:\n- Турли динлар ва миллатлар вакиллари бу юртда асрлар оша бирга яшаб келмоқда. Бир кун келиб Боку Европа маданияти маркази сифатида танланишига ва унинг насронийлар ва мусулмонлар алоқаларининг мустаҳкамланишига ҳисса қўшажагига умид қиламан, деди Илҳом Алиев.\nФорум ўз ишини 27 апрел куни якунлайди.


ТОШКЕНТ – Сешанба (26 февраль) куни Тошкентда АҚШ Давлат департаментининг Жанубий ва Марказий Осиё масалалари бўйича давлат котибининг биринчи ўринбосари Элис Уэллс Ўзбекистон республикаси ташқи ишлар вазири Абдулазиз Комилов билан АҚШ-Ўзбекистон йиллик икки томонлама маслаҳатлашувларини ўтказди. Бу ҳақда АҚШнинг Ўзбекистондаги элчихонаси хабар берди.\nТомонлар Ўзбекистон президенти Шавкат Мирзиёевнинг 2018 йил май ойида Қўшма Штатларга ташрифи АҚШ - Ўзбекистон муносабатларида янги даврни бошлаб берганини қайд этдилар.\n«Ўзбекистон муҳим иқтисодий ва бошқарувга оид ислоҳотларни қабул қилиш ҳамда ён қўшнилари ва бошқа мамлакатлар билан савдо ва инвестиция учун янги имкониятлар эшигини очиш орқали дунёга янгидан танилди», деди Уэллс очилиш маросимида сўзлаган нутқида.\n«Ўзбекистон жаҳон майдонида ҳаққоний ўрин эгаллагани ортидан бутун Марказий Осиё фойда кўрмоқда. Қўшма Штатлар Ўзбекистоннинг дунё саҳнасига қайтадан чиққанини қўллаб-қувватлайди ва рағбатлантиради», деди у.\nУэллс 2018 йилда АҚШнинг Ўзбекистонга кўрсатган ёрдами қарийб 28,1 миллион долларга (236 млрд. сўм) ўсгани, бу кўрсаткич 2016 йилда 10,1 миллион доллар (85 млрд. сўм) бўлганини қайд этди.\nАҚШ делегацияси сиёсат, иқтисод, таълим, хавфсизлик, маданият ва бошқа соҳаларга оид кенг кўламли алоқаларни келгусида янада чуқурлаштиришга рағбатлантириб, Ўзбекистоннинг мустақиллиги, суверенитети ва ҳудудий яхлитлигини қўллаб-қувватлашини яна бир бор таъкидлади.\nУэллс ва Комилов Марказий Осиёда тинчлик ва барқарорликни таъминлаш каби ҳамкорликнинг аниқ шаклларини кучайтириш имкониятларига алоҳида эътибор қаратдилар.\nМаслаҳатлашувлар якунида томонлар энергетика ва таълим соҳаларидаги ҳамкорликни кенгайтиришга қаратилган иккита англашув меморандумини имзолаб, навбатдаги йиллик икки томонлама маслаҳатлашувларни 2020 йилда Вашингтонда ўтказишга келишиб олдилар.\n(Америкаликлар) Венесуэладан 30 миллиард доллар ўмаришган, ўз позициясини илгари суриш учун Ўзбекистонга ҳам мўмайгина пул ажратса бўлади.


Боко Ҳарам ўғирланган қизларни уйларига қайтармоқчи эмас\n25 ноябр 2020, Тошкент вақти: 19:14\nБоко Ҳарам гуруҳи эълон қилган видеодан олинган тасвир.\nНигерияда Боко Ҳарам гуруҳи раҳбари Абубакр Шикоий шу йилнинг апрель ойида ўғирланган 200 дан зиёд қиз аллақачон эрга бериб юборилгани учун бу масала ёпилгани ҳақида видеомурожаат тарқатди.\nAssociated Press агентлигининг қайд этишича, Боко Ҳарам раҳбарининг бу баёноти ўғирланган қизларни уйга қайтариш бўйича музокаралар барбод бўлганини англатиши мумкин.\nЯрим йил муқаддам Боко Ҳарам гуруҳи жанггарилари Нигерия шимолий-шарқида жойлашган Чибок шаҳридаги мактаб-интернатнинг 276 нафар тарбияланувчисини ўғирлаб кетганди. Ўшанда эллик чоғли қиз қочишга муваффақ бўлган, аммо улардан 219 нафари ҳали ҳам асоратда қолмоқда.\nБу жиноят қизларни озод қилиш бўйича кенг кўламли халқаро кампания бошланишига туртки берганди.\nБоко Ҳарам раҳбари куни кеча эълон қилинган ўз видеомурожаатида Нигерия ҳукумати томонидан ўртага қўйилган оташкесим таклифини ҳам рад қилган. Аввалроқ, яъни 17 октябрь куни Нигерия расмийлари исломийлар билан сулҳ тузиш бўйича битимга келишга муваффақ бўлганларини билдиргандилар.


Ўзбекистон ва Саудия Арабистони ўртасида тўғридан тўғри мунтазам авиақатнов йўлга қўйилиши режалаштирилмоқда. Бу Ўзбекистон ҳукумати делегациясининг Саудия Арабистонига ташрифи доирасида муҳокама қилинган.\nТашриф доирасида бош вазир ўринбосари – инвестициялар ва ташқи савдо вазири Сардор Умрзоқов Ар-Риёд шаҳрида Саудия Арабистони инвестициялар вазири Холид ал-Фалиҳ билан учрашди, деб хабар бермоқда «Дунё».\nЭнергетика ва унинг инфратузилмасини ривожлантириш соҳасига Саудия Арабистони қўшимча инвестицияларини жалб этиш имкониятларига алоҳида эътибор қаратилди. Жорий йил март ойида «АCWА Power» компанияси директорлар кенгаши томонидан Ўзбекистонда электр энергиясини ишлаб чиқарувчи қувватларни ривожлантириш бўйича янги дастур тасдиқланган. Дастур Сирдарё вилояти ва Қорақалпоғистон Республикасида умумий миқдори 3 млрд долларга тенг бўлган қўшимча лойиҳаларни амалга оширишни назарда тутади.\nХорижий томон Саудия Арабистони йирик компанияларининг иқтисодий ва инвестициявий салоҳияти юқори бўлган мамлакат сифатида Ўзбекистонга қизиқишини таъкидлаб, Саудия Арабистони инвестицияларини қўшимча лойиҳаларни амалга оширишга жалб этиш бўйича яқиндан ҳамкорлик қилишга тайёрлигини билдирди. Шу ўринда жорий йил май-июн ойлари давомида ишбилармон доиралар ўзаро ташрифларини ташкил этиш ва Тошкент, Ар-Риёз ва Жидда шаҳарларида қўшма бизнес-форумлар ўтказиш бўйича келишувга эришилди.\nИкки мамлакат ўртасида тўғридан тўғри мунтазам йўловчи авиақатновини йўлга қўйиш орқали ўзаро сайёҳлар оқимларини кўпайтириш масалалари ҳам муҳокама қилинди. Ҳар икки йўналишда ҳам зиёрат туризмини ривожлантиришнинг салмоқли салоҳияти мавжудлиги қайд этилиб, томонлар ушбу йўналишдаги ҳамкорликни янада фаоллаштиришга келишиб олди.\nМаълумот учун, “Ўзбекистон ҳаво йўллари” миллий авиакомпанияси 2020 йил 27 феврал куни Жидда ва Мадинага авиақатновларни тўхтатганди. Бу қарор Саудия Арабистони ҳукуматининг 25 давлат, хусусан, Ўзбекистон фуқароларининг келишига муваққат тақиқ қўйгани билан изоҳланган. Саудия Арабистони, ўз навбатида, тақиқ COVID19 коронавируси тарқалишининг олдини олиш билан боғлиқлигини билдирган.\nБундан олдин, Саудия Арабистонида Ўзбекистон Миграция агентлиги ваколатхонаси очилиши кутилаётгани хабар берилганди.


“Ёрдам беринг, эргинамнинг боши кал, кўнгли нозик...” - 16 Апреля 2014 - www.SheJoT.CoM\nГлавная » 2014 » Апрель » 16 » “Ёрдам беринг, эргинамнинг боши кал, кўнгли нозик...”\nСоч тўкилиши эркаклар учун ҳақиқий фожеа эканлигини... аёллар жуда яхши билишади. Бу муаммо билан рўбаро келганлар орасида руҳий қийналган, ўзига ишончи пасайган ҳамда депрессияга йўллиққанларни учратиш мумкин. Суянган тоғингизни шу кичкинагина муаммо «синдириш»ига йўл қўйманг, дугонажонлар! Ҳатто, бу ота-бобосидан мерос бўлса ҳам, унга қарши замонавий усуллар билан курашишга шайланинг!\n«Нима учун менинг ёримники?»\nСоч тўкилиши тиббиётда алопеция хасталиги дея юритилади. Бу дарднинг юзага келишига қуйидаги омиллар сабаб бўлади:\nИРСИЯТ. Соч тўкилиши ота ва ҳатто, онанинг отасидан ҳам ўтиши мумкин. Генлар ўзини қачон намоён этишига организмдаги гормон миқдори, ёш, асабийлик ҳамда бошқа бир қатор касалликлар ҳам сабаб бўлади;\nГОРМОНАЛ ФОННИНГ ЎЗГАРИШИ. Соч тўкилиши ҳолати эркак организмидаги дигидротестостерон (DHT) гормони билан бевосита боғлиқ. Бу гормон эркаклар соч-соқолининг фолликулалари миқдори ва сифатига жавобгар бўлади. Унинг камайиши оқибатида соч тўкилиши мумкин; [ www.BePuL.NeT -Saytdan olindi]\nЁШ. Йиллар ўтгани сари организм қариб боради. Ўз навбатида танадаги сочлар сийраклашади. Ва эркакларда соч тўкилиши қариликнинг бир белгиси сифатида кўзга ташланади. Эслатиб ўтамиз, ёш сабаб соч тўкилса, «эктириш» фойда бермайди;\nСТРЕСС. Асабийлик натижасида буйрак ости безлари кортизол гормонини ишлаб чиқаришни бошлайди. Кортизол гормонининг меъёридан ортиши терининг коллаген тўқималарини зарарлайди. Натижада тўқималар бўшашиб, соч тўкилади;\nҚАЛҚОНСИМОН БЕЗ. Агар қалқонсимон безнинг фаолияти бузилса, бутун организм қийналади. Гормонал фоннинг бузилиши натижасида ҳамма аъзолар билан бир қаторда, сочнинг таркибий тузилиши ўзгаради. Қуруқлашиб, жилокорлигини йўқотади. Соч тўкилиши билан биргаликда қошларнинг сийраклашиши ҳам кузатилади;\nТурли хил дорилар билан даволаниш (қонни суюлтирадиган, антидепрессантлар ва бошқалар);\nБош терисидаги замбуруғли инфекциялар.\nДаволашнинг 5 усули\nДори-дармон соч тўкилишининг илк босқичларида самарали ҳисобланади. Керакли натижага эришиш учун сабр билан 6 ойдан 1 йилга қадар даволаниш лозим.\nЛазер терапия. Лазер нурларининг соч ўсишига ижобий таъсири шифокорлар томонидан тасдиқланган. Бу усулда даволаш натижасида 70 фоиз тинч ҳолатдадаги соч фолликулаларининг ўсиши кузатилади. Даволаш курси бир йил мобайнида узлуксиз олиб борилади. Аввалига бир ҳафтада икки маротаба ўтказилган муолажа, кейинчалик бир ойда бир марта қилинади. Бир сеанс нархи: 2 минг сўмдан – 5 минг сўмгача.\nПУВА-терапия — узун тўлқинли ультрабинафша нур билан даволаш бўлиб, сийраклашган қошни ҳам ана шу усул билан тиклаш мумкин. Бир сеанс нархи: 2 минг сўмдан – 5 минг сўмгача.[ www.BePuL.NeT -Saytdan olindi]\nМезотерапия — витамин, минерал моддалар ҳамда DHT гормони блокаторидан таркиб топган қатор микроинъекциялар билан даволаш. Бу усул оддий ва арзон муолажа саналади. 5-7 кун оралиғида такрорлаб туриш тавсия этилади. Бир даво курси 10-12 муолажадан ташкил топган. Муолажанинг умумий нархи фойдаланилган дориларга қараб белгиланади. Бир даво курси учун 200 минг сўмдан – 400 минг сўмгача сарфланиши мумкин.\nСоч трансплантацияси — бошнинг кал қисмига соч ўсишда давом этаётган ҳудуддан соч олиб, «экилади». Ушбу муолажа усули бир неча маротаба қайта ўтказилиши ҳам мумкин. Баъзан муолажадан сўнг терида кичик чандиқлар ҳам қолади. Соч трансплантациясида 1 см2 ўлчамдаги бош терига 20 тадан 40 тагача соч толаси «экилади». Соғлом инсоннинг бош терисида 1 см2 ҳудудда 100 тадан 120 тагача соч толаси бўлади. Бир дона соч толасининг экилиши 4 минг сўмдан – 9 минг сўмгача. Тошкент шаҳрида Республика ихтисослаштирилган дерматология ва венерология илмий-амалий марказида ушбу даво усулидан фойдаланиш мумкин.\nШУНИНГДЕК, соч тўкилиши муаммосига қарши махсус ниқоб ва шампунлар ёрдамида курашиш мумкин. Уларнинг қанчалик самара бериши ҳар бир инсоннинг тери хусусиятига боғлиқ.\nЭСЛАТМА, мижоз шифокор тавсиясига кўра муолажа усулини танлагани маъқул.\nМақолани олий тоифали шифокор, дермато-венеролог Шуҳрат АКБАРОВ тавсиялари асосида Дилноза МИРТОЛИПОВА тайёрлади.\nКатегория: Foydali maslahatlar / Полезны советы | Просмотров: 1871 | Добавил: iphone | Теги: maslahatlar, Maslahat bering, маслахат, tekin maslahat, foydali, маслахат беринг, текин маслахат, полезные советы, Maslahat | Рейтинг: 0.0/0


Ўзбекистонда картошкани килоси 1 АҚШ долларига тенглашди « Ўзбекистон Халқ Ҳаракати\nЎзбекистонда картошкани килоси 1 АҚШ долларига тенглашди\n06 May 2017 - 13:37\nЎзбекистонда кундалик рўзғор эхтиёжи учун энг куп ишлатиладиган сабзавотлардан бири бўлган картошканинг нархи икки ой ичида тўрт баравар қимматлади. Бозорларда картошканинг килоси 7 минг сўмдан айрим жойларда 8 минг сўм (қора бозор курсида 1 АҚШ доллари)дан сотилаётгани айтилмоқда.\nТошкентнинг Фарҳод бозорида картошка 7 сўмга чиқди, Миробод бозорида эса 8 минг сўм.\n– Картошкани килоси бир АҚШ долларидан ошиб кетди, – дейди 6 май куни Тошкент бозорларини айланган Тошбек.\nАйрим вилоятларда маҳаллий ҳокимликлар бозорлар олдида махсус кўчма дўконлар ташкил этиб¸ арзон нархда “социал картошка” сотишни йўлга қўйган.\nЛекин бу ҳам картошка нархи ошишишини тўхтатиб қололмаяпти.\nБир ой олдин 1800 сўм бўлган “социал картошка”нинг нархи Андижонда 2200 сўм бўлган. У ҳам одам бошига 3-5 килодан сотиляпти.\n– 2200 сўмлик картошкани усти очеред. Одамлар арзон картошкани оламан деб узун очередга туряпти. Лекин, тезда тугаб қоляпти, – дейди Андижоннинг “Эски шаҳар” бозорига картошка олиш учун борган андижонлик Икромжон.\nАндижон бозорларида “социал картошка” сотилиши учун масъул бўлган маҳаллий амалдорлардан бири Озодлик билан суҳбатда шаҳар ҳокимияти картошка нархини жиловлаш учун кунига бозорларга 6-8 тоннадан арзон картошка келтириб соттираётганини айтди.\n– Бир кунда 6-8 тонна картошка келтириб соттиряпмиз. 7 мингга кўтарилиб кетган, лекин биз 2200 сўмдан арзонлаштирилган нархда соттиряпмиз. Ҳар бир кишига 5 килодан бериляпти. Бугун олиб туриб эртага яна келса берилаверади. Бу Россиядан олиб келинган қора картошка. База орқали арзон нархда бозорларга ташланяпти.Озгина қолди энди, яқинда ўзимизни Сурхондарёни картошкаси пишса нарх тушади, ҳаммаси ўрнига тушиб кетади, – дейди андижонлик амалдор.\nЛекин, ҳокимиятнинг социал картошкаси ҳам аҳолининг бу маҳсулотга бўлган эҳтиёжини тўлиқ қондираётгани йўқ.\nЎзбекистонда картошканинг танқислашиб, нархи ошиб кетганига турли сабаблар келтирилмоқда.\nАйримлар буни баҳорнинг кечиккани билан боғласа, бошқалар ўтган йили кўп сабзовотларга қурт тушиб, картошканинг чўғи кам бўлганини айтишади.\nЎзбекистонда янги картошка чиқишига эса бир ой бор.\n– Ўтган йили янги картошка сал эртароқ униб, бозорга эртароқ чиқиб кетган эди.Шуни ҳисобидан эрта тугаб қолди. Ҳудо хоҳласа оз қолди янги картошка чиқса ҳаммаси жой-жойига тушади, – дейди Андижонда картошка масаласига масъул қилиб тайинланган маҳаллий амалдор.\nЎзбекистонда ўтган йили 2.9 миллион тонна картошка етиштирилган. Бу эса 30 миллиондан ортиқ аҳолини ушбу махсулот билан таъминлаш учун етмарли эмас.\nЎзбекистонга чет элдан картошка импорт қиладиган логистик ширкат вакилининг Озодлик билан суҳбатда таъкидлашича¸ бозор мувозанатини ушлаб туриш учун давлат заҳирасида туриши керак бўлган картошка тугаган:\n– Вақтида етарли ғамланмаган. Шу кунларда, масалан, картошкани минтақадаги мамлакатлардан тезда келтириб бозорни мувозанат қилиш ҳақида ҳам ўйлашмаяпти. Бир ой ичида картошканинг бу қадар қимматлагани жиддий муаммо¸ дейди суҳбатдош.\nБундан атиги уч йил олдин Ўзбекистон матбуоти мамлакатнинг “картошка мустақиллигига эга бўлгани” ҳақида ëзган эди. Ҳатто баъзи нашрлар Ўзбекистон картошка экспорт қиладиган мамлакатга айланиши ҳақида “башорат” қилган эди. Аммо бугунга келиб бу гаплар иддао даражасида қолгани кузатилмоқда.\nЎзбекистонлик собиқ мулозим Анвармирзо Ҳусаинов бунинг сабабини эски ҳукуматнинг “ҳамма нарсани ўзимиз етиштирамиз”, деган шиори чиппакка чиққани билан изоҳлади:\n– Ўзбекистон ҳукумати 2020 йилда картошка етиштириш ҳажмларини 35 фоизга ошириш бўйича комплекс чора-тадбирларни амалга ошириш режалаштирилган бўлса ҳам, бу хато стратегия. Ҳамма нарсани ўзимииз етиштирамиз, деган эски ғоядан воз кечиш керак. Ўзбекистоннинг қуруқ ҳавосида картошка яхши етишмайди. Бу иссиқ вақ қуруқ ҳаводан қўрқадиган ўсимликдир. Унга доимий намлик керак. Ўзбекистонда ҳар йили 1.5-2 миллион тонна картошка машаққат эвазига етиштирилади. Шу картошкани Белорусиядан олиб келиш мантиқли ва арзон бўлар эди¸ дейди собиқ мулозим.\nСуҳбатдошга кўра¸ мамлакатнинг тўртта тоғ ҳудудида элит навдаги картошкани етиштириш учун фермер хўжаликларини ташкил этиш режалаштирилган бўлса ҳам бу режа ҳануз амалга ошмаган.\nҲосилнинг кўпи турли касалликлар боис нобуд бўлган.


Чехия президентига нисбатан импичмент жараёни бошланиши мумкин\nЧехия президенти Милош Земан мамлакат миллий хавфсизлигига зиён етказишда айбланмоқда.\nБу билан боғлиқ ҳолда Земанга импичмент жараёнини бошлаш масаласи кейинги ҳафта сенатда овозга қўйилади. Бу ҳақда Чехия парламентининг ташқи ишлар ва хавфсизлик бўйича қўмитаси бошлиғи Павел Фишер маълум қилди.\n«Биз сенат қўмитасида Милош Земан республика президенти лавозимини эгаллай олмаслиги учун овоз бердик. Мен сенатга буни кейинги ҳафта муҳокама қилишни таклиф қиламан», деб маълум қилган сенатор.\nФишернинг фикрича, Чехия президентининг кўплаб охирги ишлари конституцияга тўғри келмайди ва унинг Врбетицедаги портлашлар бўйича берган баёноти уларнинг «кульминацияси» ҳисобланади.\nУнинг таъкидлашича, Земан Врбетицедаги ўқ-дори омборида юз берган портлашлар бўйича апрелда халққа қилган мурожаатида контрразведка ҳисоботида портлашларга «россиялик агентлар» алоқадор экани исботлари йўқлигини айтиб, Чехия миллий хавфсизлигига зиён етказган.\nБу орада Земаннинг матбуот котиби Иржи Овчачек қўмитанинг импичмент бўйича овоз бериш қарорини «давлат тўнтарувини амалга оширишга уриниш» деб атаган ва ҳуқуқ-тартибот идораларини сенаторларнинг ушбу ташаббусига тегишли баҳо беришга чақирган.\nЧехия парламентининг аксариятини мухолифат ташкил қиладиган юқори палатаси – сенатда Земан импичментига овоз берилса, ушбу қарор кучга кириши учун президент тарафдорлари кўп бўлган қуйи палатада тасдиқланиши лозим.\nЗеманнинг Врбетицедаги портлашлар бўйича баёнотидан кейин Чехияда можаро келиб чиққанди: бир қатор сиёсатчилар президентнинг гапларидан аччиқланиб, у ҳали якунланмаган тергов маълумотларини ошкор қилгани ва бу билан уни хавф остига қўйганини айтишган.\n10:06 / 11.05.2022\nЧехия БМТ инсон ҳуқуқлари кенгашида Россиянинг ўрнини эгаллади\nПольша, Чехия ва Словения бош вазирлари Киевга борди\n19:41 / 28.11.2021\nЧехияда янги бош вазир тайинланди\nЧехияда коронавирус юқтириш ҳолатлари бўйича рекорд кўрсаткич қайд этилди


ТАНҚИДИЙ ТАҲЛИЛ, ҚАТЪИЙ ТАРТИБ-ИНТИЗОМ ВА ШАХСИЙ ЖАВОБГАРЛИК — ҲАР БИР РАҲБАР ФАОЛИЯТИНИНГ КУНДАЛИК ҚОИДАСИ БЎЛИШИ КЕРАК - Ўзбекистон овози газетаси\nТАНҚИДИЙ ТАҲЛИЛ, ҚАТЪИЙ ТАРТИБ-ИНТИЗОМ ВА ШАХСИЙ ЖАВОБГАРЛИК — ҲАР БИР РАҲБАР ФАОЛИЯТИНИНГ КУНДАЛИК ҚОИДАСИ БЎЛИШИ КЕРАК\nБу ислоҳотларнинг асосий мақсади — аҳоли учун муносиб ҳаёт даражаси ва сифатини таъминлашдир.\nТанқидий таҳлил, қатъий тартиб-интизом ва шахсий жавобгарлик ҳар бир раҳбарни — бу Бош вазир ёки унинг ўринбосарлари бўладими, ҳукумат аъзоси ёки ҳудудлар ҳокими бўладими, улар фаолиятининг кундалик қоидаси бўлиб қолиши керак.\nЭнди ҳар биримиз, энг аввало, давлат бошқаруви органлари раҳбарларининг вазифаси — ўзимиз масъул бўлган соҳа ва тармоқда ишларнинг аҳволини танқидий баҳолаш асосида зиммамизга юклатилган вазифаларни масъулият билан бажаришни таъминлашдан иборат. Шундай давр келди.\nЭнг асосий устувор вазифа — «Халқ билан мулоқот ва инсон манфаатлари йили» Давлат дастурини амалга ошириш, «Инсон манфаатлари ҳамма нарсадан устун» деган олижаноб ғояни изчиллик билан ҳаётга татбиқ этишдан иборат.\nБиринчи — фуқаролар билан очиқ мулоқотни йўлга қўйишнинг янги самарали усул ва механизмларини татбиқ қилиш, жумладан, барча даражадаги ҳокимлар, прокуратура ва ички ишлар органлари раҳбарларининг аҳоли олдида ҳисобот бериш тизимини жорий этиш керак. Ўйлайманки, ана шу муҳим ишда Қонунчилик палатаси ва Сенат қўмиталари фаол иштирок этади.\nЖорий йилнинг 1 февралидан бошлаб Қонунчилик палатаси Спикери — Нуриддинжон Мўйдинхонович Исмоилов ва Сенат Раиси — Ниғматилла Тўлқинович Йўлдошев ҳам жойларга чиқиб, мавжуд аҳволни шахсан ўрганиш асосида аҳолининг энг муҳим эҳтиёжларини ҳал этишда амалий ёрдам кўрсатишлари мақсадга мувофиқдир.\nИккинчи — Ўзбекистон Республикаси Президентининг Қорақалпоғистон Республикаси, вилоятлар ва Тошкент шаҳридаги, ҳар бир туман ва шаҳардаги Халқ қабулхоналари, Ўзбекистон Республикаси Президентининг Виртуал қабулхонаси фаолиятини самарали ташкил этишни таъминлаш даркор.\nАна шу ишларнинг бош мақсади — фуқароларнинг қонуний мурожаатларини қисқа муддатда синчиклаб кўриб чиқишни ва ҳал этишни таъминлашдир. Бу борада рақамлар ва силлиқ ҳисоботларнинг орқасидан қувиб, навбатдаги кампаниябозликни уюштириш керак эмас.\nУчинчи — Бош вазир бошчилигида тузилган махсус комиссия бир ҳафта муддатда «Халқ билан мулоқот ва инсон манфаатлари йили» Давлат дастури лойиҳасини яна бир бор қайта кўриб чиқиб, тасдиқлаш учун киритиши керак.\nМакроиқтисодий барқарорликни янада мустаҳкамлаш ва иқтисодий ўсишнинг юқори суръатларини сақлаб қолиш, жумладан, Давлат бюджети барча даражада мутаносиб, миллий валюта ва ички бозордаги нарх даражаси барқарор бўлишини таъминлаш — энг муҳим устувор вазифамиздир.\nБош вазирнинг барча ўринбосарлари, иқтисодиёт вазири Г.Саидова, молия вазири Б.Хўжаев, Давлат солиқ қўмитаси раиси Б.Парпиев ва Давлат божхона қўмитаси раиси М.Тоҳирийни 2017 йил учун белгиланган асосий макроиқтисодий кўрсаткичларга эришиш борасида шахсан жавобгар эканликлари тўғрисида яна бир бор огоҳлантираман.\nМакроиқтисодиёт комплекси раҳбари Р.Азимов, иқтисодиёт вазири Г.Саидова ва молия вазири Б.Хўжаевнинг жорий йил якуни бўйича Давлат бюджети дефицити прогнозига доир таклифларига қўшилиб бўлмасликни алоҳида таъкидламоқчиман.\nБунинг учун жойларга чиқиш, ҳар бир хонадоннинг тадбиркорлик борасидаги имкониятини ўрганиш, молиялаштиришни кенгайтириш билан боғлиқ муаммоларни ҳал этиш, тадбиркорларни ишонтириш ва уларга амалий ёрдам бериш — бутун Макроиқтисодиёт комплекси фаолиятидаги кундалик қоидага айланиши керак.\nВа ниҳоят, учинчи асосий камчилик — кўпчилик раҳбарларнинг мураккаб муаммоларни кабинетдан чиқмасдан, иқтисодиёт тармоқлари, ҳар бир корхонадаги, шаҳар ва туманлардаги, айниқса, қишлоқ жойлардаги ишлар қандай аҳволда эканини чуқур ўрганмасдан ҳал этишга одатланиб қолгани билан боғлиқ.\n«Ўзбекнефтгаз» компанияси тизимида — А.Султонов — 2010-2016 йилларда қарийб 20 миллиард долларлик катта капитал қўйилмалар киритилганига қарамасдан, суюқ углеводород ва табиий газ қазиб олиш камайган.\n«Ўзбекэнерго» акциядорлик жамиятида 67 минг киши, жумладан, қўштирноқ ичидаги «пул йиғувчи»лар мавжуд бўлса-да, нима сабабдан улкан дебитор қарздорликнинг тагига етиб бўлмайди? Кўмир қазиб олиш тармоғи, таъбир жоиз бўлса, «ёнбошлаганича ётибди».\nбиринчи — Навоий ва Олмалиқ кон-металлургия комбинатларида маҳсулот ишлаб чиқариш ҳажмини кўпайтириш бўйича яқинда тасдиқланган дастурни сўзсиз амалга ошириш учун Қ.Санақулов ва А.Фармоновнинг шахсий жавобгарлигини таъминлаш шарт. Бир-икки фоиз миқдордаги ўсиш суръатлари билан чегараланиб қолиш мумкин эмас.\nиккинчи — нафақат жорий йилда, балки яқин 3-5 йилда фойдаланишга топшириладиган барча стратегик муҳим объектларни ўз вақтида ишга тушириш даркор;\nучинчи — нефть-газ маҳсулотлари экспортини кўпайтириш, импортни кескин камайтириш ва асбоб-ускуналар ишлаб чиқаришни маҳаллийлаштириш ҳажмини ошириш учун қўшма корхона ташкил этиш бўйича пухта ишлаб чиқилган аниқ чора-тадбирлар комплексини тақдим этиш зарур.\nбиринчи — автомобилсозлик саноатини ривожлантириш, унинг маҳсулотлари рақобатдошлигини, энг аввало, яқин ва узоқ хорижий мамлакатлар бозорларида ошириш бўйича принципиал жиҳатдан янги тизим зарур.\nиккинчи — аҳоли учун мақбул нархда турли маиший электр техника буюмларини ишлаб чиқаришни таъминлашимиз керак;\nучинчи — ўтган йили биз «Ўзагротехсаноатхолдинг» акциядорлик жамиятини қайта ташкил этиш бўйича муҳим ҳужжатлар қабул қилдик. Савол: уларни муваффақиятли амалга ошириш ва бу ўта муҳим тармоқнинг барқарор иш юритишини таъминлаш бўйича сиз томонингиздан қандай аниқ чора-тадбирлар кўрилади?\nтўртинчи — бутун стандартлаштириш тизимини тубдан қайта қуриш керак. Бундан кўзланган мақсад — мамлакатимизда ишлаб чиқарилган маҳсулотлар замонавий халқаро стандартларга жавоб бериши лозим.\nБу ўринда гап фақат экспорт ҳажмининг ўсиш кўрсаткичлари ҳақида бораётгани йўқ. Кун тартибида ўта жиддий масалалар турибди. Булар — мамлакатимизда яратилган технологияларнинг рақобатдошлигини таъминлаш, «ноу-хау» намуналарини яратиш, замонавий ахборот-коммуникация технологияларини жорий этиш, яъни юқори сифатли маҳсулот ишлаб чиқаришни таъминлаш бўйича тизимли чора-тадбирларни амалга оширишдир.\nБиринчи — 15 кунлик муддатда комплекслар бўйича эмас, чунки бу ўзини оқламаяпти, балки экспортга маҳсулот чиқарадиган барча корхоналар бўйича ҳаракат дастурини пухта ишлаб чиқиш ва У.Розуқулов раҳбарлигидаги махсус комиссия мажлисида тасдиқлаш керак.\nИккинчи вазифа — 2016 йилда Тошкент шаҳри ва хорижда ўтказилган халқаро саноат ярмаркаларида жами 7,7 миллиард долларлик маҳсулотни экспорт қилиш бўйича тузилган шартномаларни амалга ошириш зарур.\nУчинчи вазифа — «Ўзтадбиркорэкспорт» ва «Ўзсаноатэкспорт» акциядорлик жамиятлари, шунингдек, Миллий банк ҳузуридаги Кичик бизнес ва хусусий тадбиркорлик субъектларининг экспортини қўллаб-қувватлаш жамғармаси йўналиши бўйича кичик бизнес ва хусусий тадбиркорлик субъектлари экспорти билан боғлиқ. Бу борада камида 1 миллиард 500 миллион долларлик экспортни таъминлаш керак.\nТўртинчи вазифа — мева-сабзавот маҳсулотларини экспорт қилиш. Бош вазир ўринбосари З.Мирзаевга 15 кун муддатда ўтган йили 650 миллион долларлик мева-сабзавот экспорт қилинмай қолгани сабабларини атрофлича таҳлил қилиб, аниқ таклифлар киритиш топширилади.\nМазкур иккита комплексдаги ишларнинг ҳолатини, шунингдек, Ғ.Ибрагимов ва У.Розуқуловнинг шахсий жавобгарлигини танқидий таҳлил қилишга эътиборингизни алоҳида қаратдим. Бунинг сабаби — бу соҳаларга нафақат саноат, балки бутун иқтисодиёт ривожида ҳал қилувчи ўрин тутади, деб ғоят катта ишонч билан қараяпмиз. Уларни ва комплекслар таркибидаги ташкилотлар раҳбарларини шахсан огоҳлантираман: агар жорий йил биринчи ярим йиллиги якунлари бўйича реал натижалар таъминланмаса, сизларга нисбатан қаттиқ чора кўрилади.\nАна шу муҳим соҳаларда қандай муаммолар бор? Бундан илгари ҳам соғлиқни сақлаш вазири лавозимида ишлаган Бош вазир ўринбосари А.Икромовга мурожаат қилиб сўрамоқчиман:\nолтинчидан, шахсан сиз ва «Дори-дармон» компанияси раҳбари А.Комилов нима сабабдан дорихоналар тармоғидаги жиддий камчиликларга панжа орасидан қараб, уларни бартараф этиш учун таъсирчан чораларни кўрмаяпсиз? Ахир, бу соҳада қиммат дориларнинг 45 фоизини импорт дорилар, бунинг устига, нархи ҳаддан ташқари ошириб юборилган дорилар ташкил этади.\nАдҳам Илҳомович, сиз раҳбарлик қилаётган комплекснинг яна бир муҳим тармоғи — жисмоний тарбия ва спортни ривожлантириш билан боғлиқ. Албатта, бу соҳада, айниқса, олий маҳорат спорти борасида кейинги йилларда муайян ютуқларимиз бор. Биз улар билан ҳақли равишда фахрланамиз. Лекин охирги Олимпиадада фақатгина оғир атлетика, бокс, кураш ва дзюдо бўйича совринли ўринлар эгалланди. Бунинг сабаби нимада?\nСўнгги беш йилда жисмоний тарбия ва спортни ривожлантириш, шунингдек, унинг моддий-техник базасини мустаҳкамлаш учун бюджетдан 1 триллион 230 миллиард сўм ажратилган. Бу — Миллий олимпия қўмитаси маблағларидан ташқари.\nбиринчи — қишлоқ врачлик пунктлари, юқори технологиялар асосидаги ихтисослашган марказлар ва тез тиббий ёрдам станциялари бўйича мавжуд камчиликларни бартараф этиш ва уларга доир топшириқларни амалга ошириш юзасидан таклифларни ва тегишли ҳужжатлар лойиҳаларини тайёрлашни тезлаштириш зарур;\nиккинчи — врачлар ва тиббиёт ходимлари малакасини ҳам мамлакатимизда, ҳам етакчи хорижий клиникаларда ошириш бўйича таъсирчан тизим яратишга қаратилган комплекс чора-тадбирларни ишлаб чиқиш даркор. Зарур бўлса, уларни моддий рағбатлантириш бўйича таклифлар киритиш керак;\nучинчи — 340 номдаги дори воситалари ва тиббиёт буюмлари чегараланган нарх бўйича сотилишини назорат қилувчи органлар билан бирга қатъий тартибга солиш зарур. Ҳар бир фуқаро қабул қилаётган қарорларимиз реал фойда бераётганини сезиши керак.\nтўртинчи — қариялар ва ногиронларни давлат томонидан қўллаб-қувватлаш бўйича тасдиқланган дастурни амалга ошириш алоҳида назоратга олиниши керак. Ҳар бир имтиёз ва ижтимоий ҳимоя чораси ўз эгасига етиб бориши даркор;\nбешинчи — Бош вазирнинг биринчи ўринбосари О.Раматов билан биргаликда экология соҳасидаги ишлар аҳволини яхшилаш, энг аввало, жойларда чиқиндилар билан ишлаш соҳасида давлат назоратини кучайтириш бўйича таклифларни яқин вақт ичида тақдим этиш зарур;\nолтинчи — сиз ва шахсан маданият ва спорт ишлари вазири Б.Аҳмедовнинг эътиборини жисмоний тарбия ва спорт соҳасида яратилган қудратли базадан самарали фойдаланиш зарурлигига қаратаман.\nбиринчи — туманлар, шаҳарлар, вилоятлар ва Қорақалпоғистон Республикасидаги кечиктириб бўлмайдиган ва истиқболли вазифаларни амалга ошириш юзасидан ҳокимлик ва тармоқларни бошқариш органларининг куч ва ҳаракатини аниқ мувофиқлаштириш. Мақсад — иқтисодиёт ва ижтимоий соҳадаги, энг муҳими, одамларнинг ҳаёт даражасидаги жиддий тафовутни бартараф этишдир;\nиккинчи — йўл-транспорт, муҳандислик-коммуникация ва ижтимоий инфратузилмани ривожлантириш ва модернизация қилиш бўйича дастурларнинг прогноз параметрларини ишлаб чиқиш ва амалга оширишни назорат қилиш ҳамда уларга эришиш.\nЯкуний мақсад — иқтисодиёт тармоқлари учун ишончли инфратузилмани шакллантириш, шаҳар ва қишлоқ аҳолисига қулай шарт-шароит яратиб беришдир.\nБундан ташқари, кечиктириб бўлмайдиган бир қатор ўта муҳим вазифалар бор. Улар орасида Давлат архитектура ва қурилиш қўмитаси тизимини тубдан қайта ташкил этиш, шаҳарсозликнинг эскирган методология ва нормативлари, капитал қурилишдаги номутаносиблик ва муаммоларни бартараф этиш, шунингдек, лойиҳа институтларининг самарасиз фаолиятини қайта кўриб чиқиш масалалари бор.\nАйрим фактларни келтирмоқчиман. Шаҳарсозликни такомиллаштириш бўйича бир қатор ҳужжатлар қабул қилинган бўлса-да, уларнинг кўпчилиги назоратсиз қолган. 2012-2015 йилларда ишлаб чиқилган 18 та шаҳар ва посёлканинг бош режалари ҳалигача тасдиқланмаган.\nҚўмита раҳбарияти бундан 3 йил аввал туман архитекторлари фаолиятини такомиллаштириш бўйича кенгашлар ташкил этиш, уларнинг моддий-техник базасини мустаҳкамлаш ва уларга «Дамас» автомобиллари ажратиш бўйича берилган топшириқлар ижроси устидан назоратни таъминламади.\nОчиқ тан олишимиз керак, бизнинг энг жиддий камчиликларимиздан бири — замонавий талабларга жавоб берадиган лойиҳа институтларининг йўқлигидир. Уларнинг моддий-техник базаси ўтган асрнинг 80-йиллари даражасида қолиб кетган. Улар томонидан ахборот технологияларини, замонавий илм-фан, архитектура ва дизайн ютуқларини қўллаш даражаси ҳақида гапирмаса ҳам бўлади.\nЎтган йили «Ўзкоммунхизмат» агентлиги ва «Ўзқурилишматериаллари» акциядорлик жамияти раҳбариятини алмаштирдик. Бироқ бу ташкилотларнинг янги раҳбарлари — И.Маҳкамов ва Б.Зарипов зарур даражада ташаббус кўрсатмаяпти.\nУмид қиламанки, О.Раматов ва бошқа раҳбарлар ўз ҳисоботида ана шу саволларга аниқ жавоб беришади. Шу йил бошида жорий қилинган ҳукумат аъзоларининг Президентга ҳисобот бериш тартиби доирасида бошқа раҳбарлар билан ҳам албатта учрашаман. Бунга барча раҳбар ходимлар ва ҳудудлар ҳокимлари пухта тайёргарлик кўришини сўрайман.\nБарчамиз сўзсиз тушунамиз, иқтисодий ислоҳотлар ва ижтимоий ўзгаришларни муваффақиятли амалга ошириш энг аввало иқтисодий ва молиявий органларнинг фаолияти самарадорлигига боғлиқдир. Улар яқин ва узоқ истиқболга мўлжалланган, мамлакатимиз иқтисодий қудратини мустаҳкамлашга доир стратегик вазифаларни нафақат ишлаб чиқиши, балки амалга оширишни таъминлаши зарур.\nБундан бир неча йил олдин ҳукумат мажлисида Иқтисодиёт вазирлиги ва унинг собиқ раҳбари Р.Ғуломовнинг фаолияти қаттиқ танқид қилинган эди. Иқтисодиёт вазирлиги мамлакатимиздаги бошқа вазирлик ва идоралар учун ҳаракатлантирувчи куч, яъни локомотив вазифасини бажара олмаётгани таъкидланган эди. Афсуски, бугун очиқ айтиш керак, ана шу вазифа ҳалигача бажарилмади.\nАниқ далил ва муаммоларга мурожаат қиламан.\nБиринчи — ислоҳотларнинг қай даражада самара бераётганини кўрсатадиган мақсадли дастурларни амалга ошириш натижадорлиги. Булар қаторида саноат ва бошқа тармоқларни ривожлантиришнинг қуйидаги иқтисодий ва молиявий кўрсаткичларини келтириш мумкин: ишлаб чиқариш қувватларининг аҳволи, харажатларни ва таннархни пасайтириш, маҳаллийлаштириш ва рентабеллик даражасини, маҳсулот рақобатдошлигини сўзсиз ошириш.\nТармоқлар бўйича таннарх ўртача 10 фоизга қисқартирилган бўлса-да, кимё ва енгил саноат, автомобилсозлик, қурилиш материаллари ва бошқа бир қатор тармоқларнинг айрим маҳсулотлари қимматлиги сабабли ташқи бозорларда рақобатдош бўла олмаяпти. Айрим корхоналар зарар билан ишламоқда.\nМаҳаллийлаштириш дастурини шакллантиришнинг аввалги усуллари эскирди. Экспортни прогноз қилиш билан бирга, импортни пухта ва синчиклаб прогноз қилмаслигимизни қандай тушуниш мумкин?\nФақат ўтган йилнинг ўзида мамлакатимизда маҳаллийлаштирилган қарийб 400 миллион долларлик маҳсулот четдан импорт қилинган. Айниқса, «Ўзбекэнерго», «Ўзқурилиш-материаллари» акциядорлик жамиятлари, Олмалиқ кон-металлургия комбинати, «Ўзфармсаноат» концерни бунга берилиб кетган.\nЭнди, ҳурматли Галина Каримовна, бундан кейин ҳар ой, ҳар чорак якуни билан, мавжуд аҳволни чуқур таҳлил қилган ҳолда, таннархни ва импортни қисқартириш, маҳаллийлаштириш даражасини ошириш бўйича хўжалик бирлашмалари ва ҳокимликлар томонидан амалга оширилаётган ишлар тўғрисида Президентга шахсан маълумот киритасиз.\nБу маълумотномада чуқур таҳлил, кўрилаётган ёки кўрилмаётган чоралар ёритилиши, шунингдек, аниқ таклифлар берилиши керак. Айрим раҳбарларнинг чилдирмасига ўйнаш даври ўтди энди. Шу асосда ҳар ойда бир марта Президент раҳбарлигида селектор йиғилиши ўтказилади ва тегишлича баҳо берилади.\nЎз вақтида, Галина Каримовна, шахсан сиз ва жаноб Э.Ғаниев эркин иқтисодий зоналар ташкил этишни таклиф этган эдингиз. Бу — яхши ташаббус, лекин у охиригача аниқ ҳаракатлар билан мустаҳкамланмади.\nИсбот тариқасида «Навоий» эркин иқтисодий зонаси бўйича маълумотларни келтираман. Ўтган 8 йил мобайнида бу ерда атиги 24 та лойиҳа амалга оширилиб, уларда тўғридан-тўғри хорижий инвестициялар улуши жуда паст ва атиги 900 та одам ишга жойлаштирилган. Ўтган йили эса маҳсулот ишлаб чиқариш ҳажми 24 фоизга пасайган.\nПринципиал жиҳатдан янги асосларда «Ургут», «Ғиждувон», «Қўқон» ва «Ҳазорасп» эркин иқтисодий зоналарини ташкил этиш бўйича куни кеча Фармон қабул қилинди. Ўтган йиллардаги хатоларни яна такрорлашга энди йўл қўйиб бўлмайди.\nБундан деярли 10 йил олдин Иқтисодиёт вазирлигининг собиқ раҳбарияти мева-сабзавот балансини ишлаб чиқмасликни ва тасдиқламасликни қатъий таклиф этган эди. Бу нимага олиб келиши мумкинлигини, энг аввало, ички истеъмол бозорига таъсири қандай бўлишини биз бугун бошқалар мисолида кўриб турибмиз. Бунинг устига, валюта балансининг муҳим тушум манбаидан ажралган бўлар эдик.\nХорижий инвестицияларни, биринчи навбатда, тўғридан-тўғри хорижий инвестицияларни жалб этиш бўйича ишлар қандай аҳволда экани танқидий таҳлилни талаб этади. Бундай инвестицияларнинг улуши 30 фоизга тушиб қолган.\nХалқаро молия институтларининг кредитлари, айниқса, лойиҳалар буюртмачилари бўлмиш Республика йўл жамғармаси ва «Ўзкоммунхизмат» агентлиги томонидан самарасиз ишлатилмоқда. Чунки уларнинг фаолиятида тизим, назорат ва масъулият йўқ.\nЛойиҳаларни экспертиза қилиш ва тендерларни ўтказиш бюрократлашиб кетгани энг асосий тўсиқлардан бири ҳисобланади. Лойиҳаларнинг техник-иқтисодий асосланишини экспертиза қилиш агентлиги ташкил этилганидан кейин ҳам сезиларли ўзгариш ва натижалар йўқ. Агентлик раҳбари Ш.Ҳошимовда ташаббус етишмайди.\nУшбу масалага доир ҳукуматнинг 110-қарори ишламасдан, таъбир жоиз бўлса, жойида тошдек қотиб қолган ва ўн йилдан буён қайта кўриб чиқилгани йўқ. Бундан экспертиза органларининг айрим қўли эгри раҳбарлари ва мутахассислари усталик билан нопок мақсадларда фойдаланмоқда.\nСиздан, Галина Каримовна, 15 кун муддатда ушбу қарорга ўзгартиш киритиш бўйича таклиф киритишни сўрайман.\nМаҳаллий ҳокимларнинг айби билан мамлакатимиз ҳудудларига хорижий инвестицияларни жалб этиш ўта қониқарсиз аҳволда қолмоқда.\nБиргина мисол келтираман. Қашқадарё, Наманган, Сурхондарё вилоятларида атиги 18 та лойиҳани амалга оширишга 55 миллион доллар ёки ҳар бир лойиҳага ўртача 3 миллион доллардан хорижий инвестиция жалб этилган.\nШунинг учун вилоят ҳокимлари ҳар чорак якунига кўра тижорат банклари билан биргаликда хорижий инвестицияларни олиб кириш бўйича ишларнинг қандай аҳволда экани тўғрисида шахсан Президентга ахборотнома киритади. Буни Давлат маслаҳатчиси У.Исмоилов алоҳида назоратга олсин.\nЮқорида зикр этилган масалаларнинг барчаси Иқтисодиёт вазирлиги ва унинг раҳбарияти вазифасига кирмайдими?\n«Биз ишлаб чиқдик ва тасдиқладик, энди сизлар амалга ошириш ва натижа учун жавоб беришга мажбурсиз» деган кайфият билан яшаб, уни одат қилиб олиш мумкин эмас. «Бизнинг қароримиз — энг юқори босқичдаги ҳақиқат ва қонун» деган яроқсиз, қўштирноқ ичидаги «принцип»га асоссиз равишда таяниш ва амал қилиш мумкин эмас.\nШу муносабат билан Бош вазир А.Ариповдан вазирликнинг бутун тизимини қайта ташкил этишни таъминлайдиган ҳужжатлар тўпламини ишлаб чиқишни ва тақдим этишни тезлаштиришни сўрайман. Бунда унинг таркибий тузилмасига ҳокимликларнинг тугатилган Йиғма бошқармалари ва иқтисодиёт бўлимларини киритишни назарда тутиш керак.\nБироқ, энг асосийси — Иқтисодиёт вазирлигининг вазифа ва функцияларини тубдан қайта кўриб чиқиш зарур. Бунда ушбу ташкилотнинг энг муҳим вазифаси сифатида вазирлик, унинг раҳбарияти, жумладан, шахсан вазирнинг якуний натижалар, шунингдек, таклиф этилаётган концепциялар, дастурлар ва улар бўйича қабул қилинган қарорларнинг иқтисодий ва ижтимоий оқибатлари учун жавобгарлиги белгиланиши лозим. Ҳукумат ушбу таклифнинг ҳуқуқий асосларини Қонунчилик палатаси ва Сенат билан бирга пухта ўрганиб чиқсин.\nСолиқ-бюджет сиёсатига қатъий амал қилиш, давлатнинг ижтимоий мажбуриятларини бажариш, иш ҳақи, пенсия, нафақа ва стипендиялар ҳажми, йирик инвестиция лойиҳалари ва мамлакат мудофаа қобилиятини мустаҳкамлашни молиялаштириш — ушбу энг муҳим вазифаларни амалга ошириш, аввало, Молия вазирлиги ва шахсан вазирнинг фаолияти самарадорлиги билан белгиланади.\nМажлисимиз иштирокчиларига мурожаат қилар эканман, қуйидаги саволларни беришни зарур, деб ҳисоблайман. Ушбу масалалар қай даражада самарали ҳал этилмоқда?\nНима сабабдан Молия вазирлигининг низоми 1992 йилда тасдиқланган бўлса-да, 25 йилдан буён асосий вазифа ва функциялари тубдан қайта кўриб чиқилмаган? Ахир, ислоҳотлар вазирлик ва унинг раҳбарларига тааллуқли эмасми? Нима сабабдан вазирлик ўзига юклатилган энг муҳим вазифаларни самарали бажаришни, иқтисодиёт ва ижтимоий соҳанинг молиявий барқарорлигини мустаҳкамлашни таъминламаяпти? Ахир, вазирлик таркибида 16 мингдан ортиқ ходим ишлайди, ҳаддан ташқари кенгайиб кетган марказий аппарат, ҳудудий органлар, Ғазначилик, Назорат-тафтиш бошқармаси, Пенсия жамғармаси ва яна 4 та махсус жамғарма мавжуд. Уларни сақлаш учун бюджетдан ҳар йили 350 миллиард сўм харажат қилинади.\nЭнг муҳим дастурлар, лойиҳа ва вазифалар бўйича қабул қилинган айрим қарорлар ёки умуман реал молиялаштириш манбалари билан таъминланмаган, ёки қолдиқ принципи бўйича молиялаштирилади. Нима сабабдан тўлов интизоми оқсаяпти?\nЖами 18 триллион сўмлик дебитор қарздорликдан 11 триллион сўми ёки 60 фоизи охирги 3 йил мобайнида чўзилиб келяпти.\nНима учун ушбу муаммо билан Муддати ўтган қарздорликни қисқартириш комиссиясига бошчилик қиладиган молия вазири ва Марказий банк раиси жиддий шуғулланмаяпти?\nНима сабабдан пластик карточкаларни муомалага киритишдан илгари барча механизмлар пухта ишлаб чиқилмаган? Нима учун кўплаб ташкилотлар, энг аввало, бюджет ташкилотлари ходимлари — ўқитувчилар, врачлар, хизматчилар ва ҳатто пенсионерлар, айрим амалдорларнинг қўштирноқ ичидаги «янгилик»ларидан қийналиши керак?\nАлбатта, Давлат бюджети ўлчовсиз эмас, маблағларни қаттиқ тежаш, белгиланган мақсад учун ва оқилона ишлатишни таъминлаш зарур. Бу — ҳаммага равшан ва рад этиб бўлмайдиган ҳақиқат.\nШундай экан, нима учун Ғазначилик ва Назорат-тафтиш бошқармасининг аппаратлари ҳаддан ташқари кенгайиб кетган? Уларда жами 4 минг нафар ходим ишлайди ва уларнинг харажатига йилига 90 миллиард сўм давлат маблағи сарфланади. Ана шу тузилмалар раҳбар ва ходимлари шундай тасаввур билан яшамоқдаки, уларнинг вазифаси гўё фақатгина назорат қилиш ва бошқаларни жазолашдир.\nЛекин фақат қамчи ва қилич билан ижобий натижаларга эришиб бўладими? Бу — нафақат хато фикр, балки чуқур янглишиш, деб ҳисоблайман. Бу борада профилактика ишларини ким самарали олиб боради?\nЎтган йилнинг ўзида 22 мингта ташкилотда жами 200 миллиард сўмлик ўзлаштириш ва маблағларни бошқа мақсадлар учун сарфлаш ҳолатлари аниқланган. Уларнинг асосий қисми ижтимоий соҳа ташкилотларига тўғри келади. Ана шу камчиликларни бартараф этиш тегишли вазирликлар раҳбарлари билан бирга молия вазирининг биринчи ўринбосари этиб тайинланган Ж.Қўчқоровнинг фаол иш йўналиши бўлиб қолиши керак.\nҲисоб палатаси (Қ.Акмалов)дан бир ой муддатда Давлат бюджети маблағларининг нафақат самарали ва мақсадли ишлатилишини ҳар тарафлама ўрганишни, балки, биринчидан, раҳбарларнинг шахсий жавобгарлиги чоралари бўйича, иккинчидан, аллақачон вақти келган масалаларни ҳал этишга доир таклифларни киритишни сўрайман.\nМолия вазирлиги, унинг таркибий тузилмалари ва аппаратининг иш юритиш шакли ва усулларига алоҳида эътибор қаратиш зарур.\nҲукуматнинг аксарият топшириқлари белгиланган муддатларни қўпол равишда бузган ҳолда бажарилмоқда, иш сифати ҳам аксарият ҳолатларда оқсамоқда. Шунга қарамасдан, бу тузилмалар раҳбарларининг ўзига бўлган ишончи осмон қадар баланд.\nНима учун бошқа идоралар раҳбарлари давлатнинг аниқ муаммоларини ҳал этиш бўйича малакали тавсия олиш ўрнига, доимо қоғозбозлик ва сансалорлик ҳолатлари, шунингдек, айрим вазир ўринбосарларининг баланд димоғлиги ва қайсарлиги билан тўқнашиши керак?\nНиҳоят, нима сабабдан баъзан инсон қадр-қиммати ерга урилади, бунга ким ҳуқуқ берган?! Нима учун Бош вазир ўринбосари ёки ҳукумат аъзоси қабулхонада соатлаб кутиб ўтириши керак? Нима учун Вазирлар Маҳкамасининг тармоқ департаменти мудири жиддий масалалар бўйича юзаки презентация ўтказилишини кунлаб ва ҳафталаб кутади, кейин эса ҳужжат қайта ишлашга қайтарилади? Ва нима сабабдан бу жараёнларнинг барчасини штатдаги ёрдамчи эмас, балки чаласавод ва беандиша қабулхона инспектори белгилайди?\nЎйлайманки, ана шу оддий бўлмаган ва муҳим саволларга аниқ ва равшан жавоб топиш вақти келди. Шу муносабат билан Бош вазир А.Ариповга ва янги вазир Б.Хўжаевга бир ой муддатда Молия вазирлигининг ташкилий тузилмаси, унинг вазифа ва функцияларини тубдан қайта кўриб чиқиш бўйича аниқ таклифлар киритиш топширилади.\nКадрлар билан ишлаш ҳолатини ҳам танқидий таҳлил қилиш зарур. Ўйлайманки, молия органларининг бутун тизимидаги раҳбар ва ходимларни аттестациядан ўтказиш керак.\nҲақиқий факт шундан иборатки, агар Р.Азимовда ана шу жиддий камчилик ва муаммоларни кўриш хоҳиши бўлганида, уларни кескин бартараф этиш бўйича у зарур ташаббус кўрсатганида, биз бугун иқтисодий ва молиявий соҳаларда бундан ҳам юқорироқ натижаларга эришган бўлар эдик.\nТакрор айтаман, фақатгина «ғалаба рапортлари» билан, шунингдек, муаммоларга умуман алоқаси йўқ, ўз орзу-истагидаги мавҳум нарсаларни ҳақиқат деб кўрсатадиган шахслар томонидан тайёрланган ахборотномалар билан чекланиб қолиш мумкин эмас.\nҲақиқат эса хизмат вазифангизга кўра сиз шахсан жавоб берадиган қуйидаги жиддий муаммоларда ўз аксини топган.\nБиринчи — иқтисодиёт ўсишининг юқори суръатлари ва инвестиция ресурсларига ўсиб бораётган талабни қаноатлантириш бир-бирига мувофиқ эмас.\nИккинчи — нақд ва нақдсиз шаклдаги ҳисоб-китобларда фарқ мавжудлиги.\nУчинчи — ҳудудларни барқарор ижтимоий-иқтисодий ривожлантиришни молиялаштириш учун маҳаллий бюджетларнинг маблағлари етарли эмаслиги. Сиз бу очиқ-ойдин фактларни инкор қилмайсиз, деб ўйлайман. Сиздан реал таклифларни кутаман.\nМакроиқтисодиёт комплекси таркибига кирувчи бошқарув органларининг самарали ишлаши ва уларга раҳбарлик қилиш талаб даражасида таъминланмаяпти. Шу муносабат билан шахсан сизга қуйидагилар топширилади:\nбиринчи — Ташқи иқтисодий алоқалар, инвестициялар ва савдо вазирлиги ўзининг вазифа ва функцияларини самарали ва тўлиқ ҳажмда бажаряптими? Унинг раҳбарлари Э.Ғаниев ва Ш.Тўлаганов-чи? Бу — принципиал савол. Ушбу вазирликнинг 163 та мутахассис ишлаётган марказий аппарати ва ҳудудий бўлинмалари нима билан машғул?\nБош вазирга 10 кун ичида аллақачон ҳал этиш вақти келган ушбу саволлар бўйича таклифлар киритиш юкланади;\nиккинчи — Меҳнат вазирлиги ва унинг раҳбари А.Абдуҳакимов фаолияти самарадорлигини тубдан қайта кўриб чиқиш зарур.\nЮртимизда йилига 1,5 миллион одамни ишга жойлаштиришга эҳтиёж бўлса-да, ўтган йили Бандликка кўмаклашиш марказлари атиги 248 минг кишини ёки 16,5 фоизини ишга жойлаштирган. Бунинг асосий сабаблари иш фаолиятидаги эскирган шакл ва усуллар ҳамда бандлик муаммоларини ҳал этишдаги расмиятчилик билан боғлиқ.\nАйниқса, касб-ҳунар коллежлари битирувчиларини ишга жойлаштириш бўйича уч томонлама шартномаларни амалга ошириш борасида кўплаб қўшиб ёзиш ҳолатлари бартараф этилмаган.\nАна шу муаммоларга барҳам бериш бутун Макроиқтисодиёт комплекси ва шахсан меҳнат вазирининг биринчи даражали вазифасига айланиши керак.\nСизга, Рустам Содиқович, 15 кун муддатда ушбу ишга барча иқтисодий ва молиявий органлар, банк муассасалари ва Ўрта махсус, касб-ҳунар таълими марказининг ҳудудий бўлинмалари ходимларини, шунингдек, барча бўғиндаги ҳокимлар ўринбосарларини жалб этишни назарда тутадиган, принципиал жиҳатдан янги, таъсирчан механизмни жорий этиш юзасидан аниқ таклифлар киритишни топшираман.\nАниқ бир мисол билан ушбу муаммони ҳал этишнинг реал йўлини айтмоқчиман. Андижон вилоятининг аҳоли зич жойлашган Олтинкўл туманида 7 та касб-ҳунар коллежи бор, уларни бу йил турли мутахассисликлар бўйича 2 минг 300 нафар битирувчи тамомлайди. Туман ҳудудида 714 та хўжалик юритувчи субъект, жумладан, саноатда — 371 та субъект, қурилишда — 167 та субъект, савдо ва хизмат кўрсатиш соҳасида — 156 та субъект ва бошқа ташкилотлар фаолият кўрсатади.\nТумандаги ҳар бир хўжалик субъектига ўртача 3 нафар битирувчи тўғри келади.\nТуманда бюджетдан ойлик оладиган иқтисодий комплекс ташкилотларидаги жами 400 нафар ходим ушбу корхоналарнинг самарали ишлашига амалий ёрдам берса, масалан, кимгадир кредит, яна кимга хомашё ёки малакали маслаҳат билан кўмаклашса, бу ишни бемалол бажарса бўлади. Агар ана шу 400 нафар одам ойига биттадан иш ўрни ташкил этишга кўмаклашса, бир йилда 4 минг 800 та янги иш жойига эга бўлиш мумкин.\nБугуннинг ўзида ҳар бир битирувчини аниқ бир ташкилотга бириктиришни таъминлаш билан бирга, унинг бўлажак иш жойи, иш ҳақи ва ижтимоий шароитларини аниқ белгилаш зарур.\nБуларнинг барчасини ҳуқуқий ҳужжатлар билан мустаҳкамлаш ва энг асосийси, хўжалик юритувчи субъект раҳбарининг нафақат мажбуриятини, балки шахсий масъулиятини ҳам белгилаш зарур.\nФақат шундай йўл билан биз давлатнинг ўқувчилар ва уларнинг ота-оналари олдидаги мажбуриятини бажаришимиз мумкин. Худди шундай амалиётни республика олий таълим муассасалари битирувчилари бўйича ҳам ишлаб чиқиш ва жорий этиш даркор.\nНавбатдаги муҳим вазифа — бу бандлик масаласини ҳал қилишнинг бутун тизимини тубдан ўзгартириш бўйича комплекс раҳбарияти, ҳокимлар ва уларнинг биринчи ўринбосарлари шахсий масъулиятини оширишдан иборат. Шу масала бўйича қуйидаги таклифларни киритаман.\nБиринчидан, ҳокимлар янги иш ўринлари яратиш юзасидан тасдиқланган кўрсаткичларни, ҳар ой якунига кўра бажарилишини таъминлаган тақдирда, уларнинг иш ҳақига 15 фоиз қўшимча қўшиш билан рағбатлантирилади. Ана шу кўрсаткичлар бажарилиши таъминланмаса, аксинча, уларнинг иш ҳақидан 15 фоиз ушлаб қолинади.\nИккинчидан, мазкур йўналиш учун бевосита жавоб берадиган ҳокимларнинг биринчи ўринбосарлари ҳам шунга мос равишда иш ҳақининг 20 фоизи миқдорида ё рағбатлантирилади, ё жазоланади. Бу тартиб вилоят, туман ва шаҳарларнинг иқтисодий комплекслари барча раҳбарларига нисбатан ҳам қўлланади.\nШунинг учун Бош вазир А.Ариповга, Бош вазир ўринбосари Р.Азимовга 15 кунлик муддатда иш жойлари ташкил этишни моддий рағбатлантиришга доир таклиф этилаётган ушбу тизимни шу йилнинг 1 мартидан бошлаб амалиётга жорий этиш тўғрисида Вазирлар Маҳкамасининг пухта ишланган қарорини қабул қилишни топшираман.\nУчинчи — биз бугун Давлат рақобат қўмитасининг раиси Д.Ҳидоятовдан шахсан сиз ва қўмитанинг бўлинмалари хусусийлаштириш жараёнида пировард натижани нима учун назорат қилмайсиз ёки таъминламайсиз, деган саволга жавоб беришни қатъий талаб қилишга ҳақлимиз.\nСиз нима учун ушбу муаммоларни амалда ҳал этиш ўрнига менга ўзингизнинг ҳеч қандай натижа бермаган ва бермайдиган хорижий хизмат сафарларингиз ва «тақдимот”ларингиз тўғрисида оғиз кўпиртириб ахборот берасиз?\nБугун давлат бюджети ҳисобидан катта маблағларни харажат қилиб, хорижга хизмат сафарига бориб келаётган раҳбарлар ва ишчи гуруҳларидан сўрашга ҳақлимиз: қани сизлар оғиз тўлдириб, қоғозга чиройли қилиб ёзиб берган натижалар, қани инвестор ва инвестициялар?\nСиз бу ишларга мутасадди давлат қўмитасининг раҳбари бўлиб, бундай натижаларни кимдан талаб қиляпсиз? Биргина Корея Республикасига корхоналарни сотамиз, инвестициялар олиб келамиз, деб ташкил этган бир нечта бизнес форумларингиз натижа бердими, қани ваъдалар?\nАгар сизлар хорижий сафарларга сарф қилган харажатларни ҳисоб-китоб қилсак, шу пулнинг ўзига иккита йирик корхонани сотиб олса бўларди.\n«Ноль» қиймати бўйича 1 минг 27 та объект сотилган. Албатта, бу яхши, бироқ нима учун уларнинг кўпчилиги, баъзиларини ҳисобга олмаганда, ишга туширилмаган ва вайрона ҳолида ётибди?\nБиз уларнинг ўрнига нимани ташкил этдик, қандай қувватлар ва ишлаб чиқаришлар барпо этилди, қанча одам иш билан банд? Нима учун сотилиши лозим бўлган 119 та акциядорлик жамиятидан фақат ярмининг 15 фоизлик улуши хорижий инвесторларга сотилган?\nДавлат мулки талон-тарож қилингани учун бугун ким шахсан жавоб бериши керак? Сўзсиз ва биринчи навбатда сиз, қўмита раиси сифатида жавоб беришингиз шарт.\nСиз олдинги раҳбарларнинг хатоларини такрорлаб, сусткашлик қилиб ва фақат статистика билан шуғулланиб асосий бўғинни — мамлакатнинг ва халқнинг бойлигига эҳтиёткорлик билан муносабатда бўлишни бой беряпсиз.\nСизга охирги марта, комплекс раҳбари ва Давлат маслаҳатчиси О.Муродов билан биргаликда, Олий Мажлис билан ўзаро ҳамкорликда 20 кун муддатда, биринчидан, ушбу муаммоли масалаларни бартараф этишни, иккинчидан, сотилган ва сотиб олинган давлат мулкининг ишламаслиги, ундан самарасиз фойдаланилгани ёки талон-тарож қилингани учун раҳбарлар ва мансабдор шахсларнинг ҳуқуқий мажбурият ва масъулиятини пухта ишлаб чиқишни назарда тутадиган комплекс аниқ чора-тадбирларни тақдим этишни топшираман.\nДавлат статистика қўмитаси раҳбариятининг фаолиятида ҳам эскича ёндашувлар бартараф этилмаган. Уларнинг иш усули, ҳисоб-китоблари ва маълумотлари амалий ва тезкор чора-тадбирлар кўришни талаб этадиган камчилик ва муаммоларнинг сабабларини тўлиқ очиб бермаяпти.\nОхирги йилларда туризмдек муҳим соҳа комплекс раҳбарининг зарур даражадаги эътиборидан четда қолиб кетди. Бу хатони сўзсиз ва энг муҳими, натижали равишда тўғрилаш керак. Биз ҳозир фақат туризмни ривожлантириш билан шуғулланадиган тузилмага доир масалаларни тасдиқладик.\nБу чоралар туризмнинг Ўзбекистон иқтисодиёти ривожига қўшадиган ҳиссасини ошириш, тарихий ва маданий қадриятларимизни тарғиб қилиш, шунингдек, валюта захираларини тўлдириш бўйича аниқ чора-тадбирлар билан кучайтирилиши зарур. Бу вазифани ҳал қилиш учун 1 ой муддат берилади.\nУшбу муаммолар кўп жиҳатдан вазирликлар, хўжалик бирлашмалари ва ҳокимликларнинг иқтисодий тузилмалари билан тизимли ишлар йўлга қўйилмагани натижасидир.\nАхир, қачондир ва кимдир туроператорларнинг дардини эшитганми? Улар қандай масалалар билан шуғулланяпти, қандай муаммоларга тўқнаш келяпти? Уларга аниқ профессионал ёрдам кўрсатиш ҳақида умуман гапирмаса ҳам бўлади.\nТақдим этилган ҳисоботларда зарур саволларга умуман жавоб йўқ. Биринчи — қанча одам меҳнат қиляпти? Иккинчи — ҳудудларда ислоҳотларни амалга ошириш бўйича муаммолар билан ким шуғулланяпти: менежерми ёки иқтисодиётдан умуман узоқ одамларми? Яна бир бор комплекс раҳбарига ушбу муаммо билан яқиндан шуғулланишни топшираман. Фақат энди талаб қаттиқ бўлади.\nКомплекс раҳбари Р.Азимов, тегишли тузилма ва ҳокимликларнинг жиддий ва кундалик эътиборини талаб қиладиган яна бир муҳим йўналиш бор. Бу — хусусий мулк ва тадбиркорликни янада ривожлантириш ва уларнинг таъсирчан ҳимоясини таъминлашдир.\nТадбиркорлар билан шахсан учрашишга сизларга нима халақит беради? Албатта, бу учрашувларда сизларга ёқмайдиган саволлар берилиши табиий.\nТадбиркорлар билан бўлиб ўтган учрашувларда шахсан ўзим шунга қаттиқ ишонч ҳосил қилдимки, бундай саволларни беришга уларнинг тўлиқ ва қонуний ҳуқуқи бор.\nБу ҳуқуқни улар турли маълумотнома, рухсатнома ва сертификатлар, кредит олишда неча кунлар навбатда туриш, ноқонуний текширувлар, бой берилган иқтисодий ва молиявий фойда ҳисобидан қўлга киритган.\nШу билан бирга, тадбиркорларнинг кўпчилиги ҳақиқий фуқаролик позициясида туриб, етим болалар ва ночор оилаларга, маҳаллалар ва ижтимоий соҳа муассасаларига беғараз ёрдам бермоқда.\nБунинг эвазига улар нима оляпти? Биринчиси — фақат қўрқув, яна текширишни ва сиқувга олишни бошлашади, эркин меҳнат қилишга, оиламни, бола-чақамни боқишга яна имконият бермайди, деган қўрқув. Шу сабабли улар ўз ишида камчилиги ва қонунбузарлик ҳолати бўлмаса ҳам турли даражадаги амалдорлар билан «келишиб олишга» мажбур бўлмоқда.\nЎйлайманки, буларнинг барчасидан сиз, Рустам Содиқович, танқидий хулоса чиқарасиз ва жорий йил якуни бўйича ҳукумат мажлисида реал натижалар билан ҳисобот берасиз.\n2016 йилда қишлоқ хўжалигида иқтисодий ислоҳотларни ва таркибий ўзгаришларни янада чуқурлаштириш бўйича тизимли ишлар давом эттирилди.\nШу билан бирга, 2016 йил учун белгиланган прогноз кўрсаткичлар ва устувор вазифаларни бажаришни таъминламаган айрим раҳбарларга бугун ҳукумат мажлисида алоҳида баҳо беришни зарур, деб ҳисоблайман.\nБиринчи — бу ер майдонларини оптималлаштиришдаги камчиликлар. Тошкент, Наманган, Жиззах, Сурхондарё ва Қашқадарё вилоятларида бу жараён талаб даражасида ўтказилмаган.\nХалқ депутатлари туман Кенгашлари томонидан фермер хўжаликларини ташкил этиш бўйича номзодлар танлашда жиддий хатоларга йўл қўйилган.\nИккинчи — айрим фермер хўжаликлари етарлича айланма маблағлар, зарур техника ва бошқа моддий-техник ресурсларга эга эмас. Бу қишлоқ хўжалиги экинларининг ҳосилдорлигига, шартнома мажбуриятлари бажарилишига ва фермер хўжаликларининг рентабеллигига салбий таъсир кўрсатмоқда.\nУчинчи — ишлар етарли даражада ташкил этилмагани ва айрим раҳбарларнинг, жумладан, Сурхондарё, Сирдарё, Жиззах ва Бухоро вилоятлари собиқ ҳокимларининг шахсий масъулиятсизлиги сабабли бир қатор туманлар ва фермер хўжаликларида кутилган даражада пахта ҳосили олинмади.\nКосонсой, Ангор, Музработ, Қизириқ, Шеробод, Қуйичирчиқ, Қўштепа туманларида пахта сотиш бўйича шартнома мажбуриятлари 60-65 фоиз даражасида қолиб кетган. Зарбдор, Пахтакор, Арнасой, Мирзаобод, Ховос, Сардоба, Гулистон, Чуст ва Бекобод туманларида давлат захираси учун ғалла етказиб бериш мажбуриятлари бажарилмаган.\nАна шу фактларнинг ҳар бири бўйича мажлис баёнида принципиал ва қатъий баҳо бериш зарур.\n2017 йилда Қишлоқ ва сув хўжалиги вазирлиги, компаниялар ва бошқа идоралар, шунингдек, барча бўғиндаги ҳокимликлар қуйидаги стратегик муҳим вазифаларни амалга ошириши шарт:\nбиринчи — экин майдонлари ва экинлар таркибини оптималлаштириш, илғор агротехнологияларни жорий этиш ва ҳосилдорликни ошириш, мева-сабзавот ва узум етиштиришни кўпайтириш;\nиккинчи — фермер хўжаликларининг молиявий-иқтисодий ҳолатини мустаҳкамлаш. Охирги 10 йил мобайнида минерал ўғитлар, ёқилғи-мойлаш материаллари ва уруғлик нархининг ўсиши билан пахта хомашёси ва ғаллани харид қилиш нархлари ўсиши ўртасида кескин фарқ борлиги кузатилмоқда;\nучинчи — ўтган йилларда Молия вазирлиги ва унинг ҳузуридаги Жамғарма раҳбарияти томонидан шакллантирилган, агротехника тадбирларини молиялаштиришда ижобий натижа бермаётган ва мутлақо чала тизимга барҳам бериш зарур.\nНеча йилдан бери савол бераман: агарки қишлоқ хўжалиги масъулиятсизларча ёндашув асосида молиялаштириладиган бўлса, давлат хариди учун маҳсулотни қандай етиштириш мумкин? Бу саволга ҳалигача аниқ жавоб йўқ. Нима сабабдан?\nЖорий йилнинг 1 январь ҳолатига кўра, Жамғарма томонидан фермер хўжаликларига 300 миллиард сўм маблағ тўлаб берилмаган. Табиий савол туғилади: агар фермер давлат олдида ўз мажбуриятини бажарган бўлса, нега давлат ва унинг баъзи бир раҳбар ходимлари бу масалага бефарқ ва беэътибор муносабатда бўлмоқда? Ким бунга масъул? Ким шахсан жавоб бериши зарур ва шарт?\nтўртинчи — охирги йилларда агросаноат комплексида ташкил этилган янги бошқарув органлари фаолиятидаги бир қатор муаммоларни бартараф этиш юзасидан қатъий чоралар кўришимиз зарур.\nЭнг аввало, бу ўринда гап «Ўзпахтасаноатэкспорт» компанияси (А.Камолов) ва унинг таркибига кирувчи «Ўзпахтасаноат» (Я.Хидиров), «Ўзпахтаэкспорт» (Ж.Қодиров) ва «Ўзпахтаёғ» (В.Жўраев) акциядорлик жамиятлари тўғрисида боряпти.\nУшбу тармоқларни модернизация қилиш ва инвестиция лойиҳаларини амалга ошириш, жумладан, пахта хомашёсини қайта ишлаш бўйича марказларни ташкил этиш бўйича ишлар ўта қониқарсиз йўлга қўйилган.\n«Ўзбекозиқовқат-холдинг» компанияси раҳбарлари О.Рустамов ва А.Салимовга саволлар тўпланиб қолмоқда. Мева-сабзавотни қайта ишлаш даражаси 20 фоизга ҳам етмайди. Янги технология ва стандартлар ўта сусткашлик билан жорий этилмоқда.\nҚўшма корхоналарда ишлаб чиқариш ҳажми кескин пасайган. Ана шу раҳбарларга нисбатан вақт ва ишонч захираси тез вақт ичида ниҳоясига етади. Улар бундан хулоса чиқариши зарур.\n«Ўзбекенгилсаноат» акциядорлик жамияти раҳбари И.Ҳайдаров, «Ўзвиносаноат-холдинг» — Ш.Раҳимов ва «Ўзбекчармпойабзали» уюшмаси — М.Мансуров фаолиятида замонавий ёндашув ва янгиликлар сезилмаяпти.\nАниқ фактларни келтираман. Экспорт таркибида ип-калаванинг улуши юқорилигича — 53 фоиз даражасида қолмоқда. Аҳолининг пойабзалга бўлган эҳтиёжини қондириш даражаси 41 фоизни ташкил этади. Узум етиштирадиган, вино ва ароқ маҳсулотлари ишлаб чиқаришга ихтисослашган кўплаб корхоналар самарасиз ишлаяпти.\nАна шу устувор вазифаларни амалга ошириш Бош вазир ўринбосари — қишлоқ ва сув хўжалиги вазири З.Мирзаев учун биринчи ва жиддий имтиҳон бўлади.\nСиздан яқин вақт ичида уларни бажаришни таъминлаш бўйича тизимли чора-тадбирларни белгилаб, ахборот беришингизни сўрайман.\nБугун Бош вазир ўринбосари — Хотин-қизлар қўмитаси раиси Т.Норбоевадан кечиктириб бўлмайдиган қуйидаги вазифалар бўйича жавоб беришни ва уларни амалда ҳал этиш юзасидан аниқ таклифларни кутамиз.\nБиринчи вазифа — биз учун муқаддас бўлган оила асосларини янада мустаҳкамлаш, хонадонларда тинчлик-хотиржамлик, аҳиллик ва ўзаро ҳурмат муҳитини яратиш, маънавий-маърифий ишларни аниқ мазмун билан тўлдиришдан иборат бўлмоғи зарур.\nИккинчи вазифа — аёллар ўртасида жиноятчилик, оилаларда ажралишлар кўпайгани, ёшларнинг турли диний-экстремистик оқимлар ва террористик ташкилотлар таъсирига тушиши каби халқимизга хос бўлмаган аччиқ ва нохуш масалалар билан боғлиқ.\nУчинчи вазифа — аёлларни уларга муносиб меҳнат билан бандлигини таъминлаш масаласидир. Аёллар учун доимий иш жойлари яратиш борасидаги муҳим масала билан бир қаторда, оилавий бизнес, касаначилик, ҳунармандчилик, томорқа хўжалигини кенг ривожлантириш ишлари ҳам оқсамоқда.\nШунинг учун Бош вазир ўринбосари Т.Норбоева бошчилигида Хотин-қизлар қўмитаси, Касаба уюшмалари федерацияси кенгаши, «Нуроний», «Маҳалла», «Камолот» тузилмалари, Дин ишлари бўйича қўмита, Савдо-саноат палатаси ва тижорат банклари раҳбар ва мутасаддиларидан иборат ишчи гуруҳлари ташкил этилсин.\nБош вазир А.Ариповдан Давлат маслаҳатчиси О.Муродов билан биргаликда, ана шундай ўрганишлар натижалари ва аччиқ сабоқлари асосида мавжуд муаммо ва масалаларнинг ҳам ҳуқуқий, ҳам ижтимоий-иқтисодий, ҳам маънавий-маърифий, ҳам ташкилий томондан ечимини ўзида акс эттирган Президент қарори лойиҳаси ва аниқ чора-тадбирлар комплексини ишлаб чиқиб, 20 апрелгача тасдиқлаш учун киритишни сўрайман.\nАввалги учрашувларда таълим ва илм-фан, давлатнинг ёшларга доир сиёсатини амалга ошириш, таълимнинг янги, замонавий усулларини, жумладан, ахборот-коммуникация технологияларини жорий этиш соҳасидаги ишлар аҳволи танқидий таҳлил қилиб берилган эди.\nБу борадаги долзарб вазифаларни амалга ошириш ёшларимиз, жамиятимиз ва мамлакатимизнинг келажаги учун стратегик аҳамиятга эга экани сабабли ушбу соҳадаги ишлар шахсан Бош вазирга юклатилган. Сизнинг эътиборингизни қуйидаги вазифаларни амалга оширишга қаратаман.\nБиринчи вазифа — мактабгача таълим соҳасида. Очиқ тан олишимиз керак, биз бу муҳим соҳадаги ишларни эътибордан четда қолдирдик. Ушбу соҳада болаларни қамраб олиш 27 фоизни ташкил этади.\nЯқинда тасдиқланган дастурга кўра, бу йўналишда 2 минг 200 та муассасанинг моддий-техник базаси мустаҳкамланади.\nШунингдек, тажрибали педагог ва мутахассисларни жалб этган ҳолда, ўқув режа ва дастурларини тубдан қайта кўриб чиқиш зарур. Олдимизда ёшларга тарбия бериш, психология ва бошқа турли соҳаларда кадрларни тайёрлаш ва қайта тайёрлаш бўйича мураккаб вазифалар турибди.\nИккинчи вазифа — умумтаълим мактаблари, лицей ва касб-ҳунар коллежлари, шунингдек, олий ўқув юртларидаги ўқитиш сифати билан боғлиқ. Замонавий ўқув режа ва услубларини жорий этиш талаб даражасида эмас.\nБолалар ва ёшларга махсус фанлар, мамлакатимиз ва жаҳон цивилизацияси тарихини, хорижий тилларни ва замонавий компьютер дастурларини чуқур ўргатиш вазифалари ҳали сифатли ва тўлиқ ҳолда ечилгани йўқ.\nЯна бир муаммони ҳал этиш ҳам ўта муҳим ҳисобланади: бу — педагоглар ва профессор-ўқитувчилар таркибининг профессионал даражаси, уларнинг махсус билимларидир. Бу борада таълим олиш, маънавий-маърифий камолот масалалари ва ҳақиқий қадриятларни шакллантириш жараёнларига фаол кўмак берадиган муҳитни яратиш зарур.\nУчинчи вазифа — таълим муассасаларини, энг аввало, касб-ҳунар коллежларини оқилона жойлаштиришни, шунингдек, иқтисодиёт, ижтимоий соҳа ва ҳар бир ҳудуднинг зарур мутахассисларга бўлган талабини тўғри аниқлашни танқидий таҳлил қилишдир.\nҲозирча ушбу механизм ишламаяпти. Тармоқлар раҳбарлари кадрларга эҳтиёж тўғрисидаги маълумотни Олий таълим вазирлиги ва Иқтисодиёт вазирлигига тақдим этишади. Кейин мутахассисларни тайёрлаш квоталари бўйича чуқур ўйланмаган таклифлар ишлаб чиқилади. Бунинг натижасида кадрлар сифати ва уларни ишга жойлаштириш муаммоси йилдан-йилга кучайиб бормоқда.\nАфсуски, ҳеч ким бунинг учун жавобгар эмас. Нима сабабдан? Ахир, бу ўринда гап барчамизнинг фарзандларимиз тўғрисида, ҳеч бир муболағасиз айтиш керакки, мамлакатимизнинг келажаги ҳақида кетяпти.\nОлий ва ўрта махсус таълим вазири Р.Қосимовни огоҳлантириб айтмоқчиман. Сиз бу соҳада катта тажрибага эга бўлган ҳолда, нафақат ушбу камчиликларни бартараф этиш, балки туб ва сифатли ўзгаришларни таъминлаш учун ҳам шахсан жавоб берасиз. Олдинги йиллардаги хатоларни такрорлаш керак эмас.\nТўртинчи вазифа — нафақат академик илм-фанни, балки олий ўқув юртларидаги илм-фанни янада ривожлантириш. Бунга Фанлар академияси аъзолари билан яқинда ўтказилган учрашув ва узоқ муддатли мулоқот давомида қатъий ишонч ҳосил қилдим.\nБу ўринда, менинг назаримда, иккита асосий вазифани ҳал этиш зарур:\nбиринчи — илмий муассасаларнинг моддий-техник базасини илғор хорижий марказлар даражасида ва олимлар талабларига мувофиқ сезиларли равишда мустаҳкамлаш керак. Бунда, албатта, давлатнинг эҳтиёжлари ва унинг мақсадли вазифалари инобатга олиниши шарт;\nиккинчи — академикларни ҳар тарафлама қўллаб-қувватлаш, жумладан, моддий рағбатлантириш бўйича аниқ чора-тадбирларни ишлаб чиқиш ва амалга ошириш.\nСизга, Абдулла Нигматович, Фанлар академиясининг янги Президенти Б.Йўлдошев, Олий ва ўрта махсус таълим вазирлиги ва бошқа идоралар билан биргаликда бир ой муддатда олимлар билан учрашувда берилган топшириқларни ижро этиш бўйича пухта ишланган чора-тадбирлар комплексини тақдим этиш топширилади.\nБешинчи вазифа — китобларни чоп этиш ва тарқатишдаги муаммоларни ҳал қилишдир. Бу ўринда гап, энг аввало, ёшлар ва аҳоли ўртасида мамлакатимизнинг бой тарихини, унинг бетакрор маданияти ва миллий қадриятларини кенг тарғиб қилиш, жаҳон илм-фани ва адабиёти ютуқларини етказиш учун зарур муҳит ва шарт-шароит яратиш ҳақида бормоқда.\nБу борада замонавий компьютер технологиялари ва, айниқса, интернет тизими биздан анча илдамлаб кетганини ҳам инобатга олиш зарур.\nАна шу вазифани ҳал этишда турли дарсликларни яратиш, уларни чоп этиш ва молиялаштириш масалаларида идоралар ўртасидаги ўзаро келишмовчилик, афсуски, жиддий тўсиқ бўлмоқда.\nШу муносабат билан, Бош вазирга алоҳида комиссия тузиб, бир ой муддатда дарсликлар, махсус ва бадиий адабиётга бўлган реал эҳтиёжни, уларни бошқа тилларга таржима қилиш, улар билан ўқув юртлари, кутубхона ва ахборот-ресурс марказларини таъминлаш бўйича чора-тадбирлар комплексини тақдим этиш топширилади.\nБунда ёшлар ва аҳолининг кенг қатламлари ўртасида китобхонликни тарғиб қилиш масалаларига ҳам алоҳида эътибор бериш лозим бўлади. Китобларнинг ҳақиқий нархи шаклланишини жуда ҳам пухта ўрганиш зарур.\nШу ўринда ҳаммамиз учун айни пайтда жуда муҳим аҳамиятга эга бўлган масала, яъни китобхонликни кенг ёйиш ва ёшларимизнинг китобга бўлган муҳаббатини, уларнинг маънавий иммунитетини янада оширишга қаратилган ишларимизни янги босқичга олиб чиқиш вазифаси турибди.\nУшбу масалаларни амалга ошириш учун биз куни кеча алоҳида фармойиш ҳам қабул қилдик.\nБизнинг навбатдаги кечиктириб бўлмайдиган ва истиқболдаги вазифамиз — «Электрон ҳукумат» тизими самарали ишлашини таъминлашдан иборат. Ҳозирча у тўлиқ ҳажмда ишламаяпти. Айрим идоралар эса бу тизимга ёки уланмаган, ёки очиқ айтадиган бўлсак, уни нима қилишни ҳам билмайди.\n2016 йилдаги айрим фактлардан ўзингиз хулоса чиқариб олинг. Давлат хизматлари ягона порталига 534 минг фуқаро ва юридик шахслардан келиб тушган мурожаатлардан 6 мингдан ортиғи ёки кўриб чиқилмаган, ёки уларга ўз вақтида жавоб берилмаган.\nБундай юзаки ёндашув билан кўплаб муаммоларимизни ечишимиз мумкинми? Шу сабабли яқин вақт ичида ана шу ишлар аҳволини муҳокама қилиб, бу борада тасдиқланган Миллий дастурни бажаришнинг самарадорлиги юзасидан кўрилган чора-тадбирлар, шунингдек, истиқболдаги вазифалар тўғрисида ахборот бериш керак.\nҲокимларнинг мавқеи ва роли, уларнинг тумандаги, шаҳар ва вилоятдаги ишлар аҳволи учун шахсий жавобгарлиги Конституциямизда принципиал қоида сифатида белгилаб қўйилганини барчангиз яхши биласиз.\nБиз ҳар доим уларнинг фаолияти натижаларига алоҳида эътибор қаратганмиз ва бундан кейин ҳам бу масала диққатимиз марказида бўлади.\nШуни инобатга олиб, яқинда барча бўғиндаги ҳокимликларнинг тузилмасига принципиал ўзгаришлар киритилди. Бунга қандай зарурат бор эди?\nБиринчидан, ҳудудларни, айниқса, қолоқ шаҳар ва туманларни комплекс ривожлантиришга доир энг муҳим устувор вазифани амалга ошириш заруратидан келиб чиқилди.\nАгар ҳудудларнинг аҳоли жон бошига тўғри келадиган кўрсаткичларини солиштирсак, улар кун ва тундек бир-биридан фарқ қилади.\nИккинчидан, ҳудудий ва тармоқ бошқаруви самарасига, уларнинг ривожига холис баҳо беришни қийинлаштирадиган ҳолатлар мавжуд. Масалан, республикага бўйсунадиган йирик корхоналар кўрсаткичини чиқариб ташласак, вилоятлар ялпи ҳудудий маҳсулоти ҳажми жуда кичик бўлиб қолади.\nБош вазир А.Ариповга бир ой муддатда ҳудуд ва тармоқлар кўрсаткичлари ҳисоби ва уларни статистикада акс эттириш механизмини такомиллаштириш юзасидан қарор тайёрлаш ва қабул қилиш юкланади.\nМасалан, Навоий ва Олмалиқ кон-металлургия комбинатлари, нефть-газ ва кимё саноати корхоналарининг ҳудудларга бевосита алоқаси йўқ. Уларни ривожлантиришга эришишда ҳокимликларнинг ҳеч қандай роли ва хизмати йўқлигини ҳаммамиз яхши биламиз.\nШунинг учун оқни — оққа, қорани — қорага ажратиш вақти ҳам келди. Шунда статистик рақамлар ҳам ҳақиқий ҳолатни акс эттиради.\nУчинчидан, ҳокимликларнинг тузилмасини ишлаб чиқишда тўпланган тажриба ҳамда бир қатор вилоятлар ҳокимларининг таклифлари ҳисобга олинди.\nТузилмага қўшимча равишда қуйидагилар киритилди. Барча вилоят, шаҳар ва туман ҳокимликларида ҳокимнинг иқтисодий ислоҳотлар ва тадбиркорлик масалалари бўйича биринчи ўринбосари, шунингдек, ёшлар сиёсати, ижтимоий ривожлантириш ва маънавий-маърифий ишлар бўйича ўринбосари лавозимлари жорий этилди.\nАхборот-таҳлил гуруҳлари кучайтирилди. Чегарага яқин 80 та туманда ҳокимнинг махсус ёрдамчиси лавозими киритилди. Жами 739 та қўшимча штат ташкил этилди.\nЯқинда ҳокимлар ва ҳокимликларнинг барча ходимлари иш ҳақини уларнинг меҳнат стажидан келиб чиққан ҳолда ошириш бўйича қарор қабул қилинди.\nЎйлайманки, энди барча бўғиндаги ҳокимларнинг ходимлар сони етишмаслиги тўғрисида шикоят қилиши учун объектив асос йўқ. Энди ушбу лавозимларга самарали ишни таъминлайдиган, муносиб кадрларни танлаш бўйича олдимизда муҳим вазифа турибди.\nА.Арипов, О.Раматов ва Р.Азимовнинг эътиборини ҳокимларнинг биринчи ўринбосари лавозимларига муносиб номзодларни тақдим этиш чўзиб юборилганига қаратаман.\nБироқ яна бир устувор вазифа бор. Бу — Бош вазирнинг барча ўринбосарлари, департаментлар, тармоқларни бошқариш органлари раҳбарларининг ҳокимлар ва уларнинг тегишли ўринбосарлари билан ўзаро яқин алоқаси ва фаолиятини мувофиқлаштиришни таъминлашдир. Энди самарали ишлаш барча раҳбарлар учун ҳам қарз, ҳам фарз.\n2017 йил ва ундан кейинги даврга белгиланган вазифаларни амалга ошириш учта энг муҳим талабга ҳал этувчи даражада боғлиқдир.\nБиринчи — давлат раҳбари — Президентдан бошлаб барча бўғиндаги раҳбарларнинг якуний натижалар учун шахсий жавобгарлиги.\nИккинчи — ҳамма соҳада аниқ тартиб ва қаттиқ интизомни таъминлашимиз даркор. Яна бир бор таъкидлайман, ишни биргаликда бажарамиз, натижа учун эса ҳар биримиз шахсан жавоб берамиз.\nУчинчи талаб — қаторларимиз ва кадрларимизнинг софлигини таъминлаш, ишдаги ҳар қандай салбий ҳолатларнинг олдини олиш ва бундай иллатларнинг илдизини қуритиш.\nЎтган йили ишдаги жиддий камчиликлар ва шахсий масъулиятсизлиги учун олий ва ўрта махсус таълим вазирини, «Ўзстандарт» агентлиги, «Ўзбекэнерго» акциядорлик жамияти, «Ўзагросаноатмаш-холдинг» компанияси, «Асакабанк» ва бошқа бир қатор бошқарув органлари ва ташкилотлар раҳбарларини лавозимидан озод этдик.\nАйнан ана шу сабабларга кўра Бухоро, Жиззах, Сурхондарё, Сирдарё ва Тошкент вилоятлари, шунингдек, бир қатор шаҳар ва туман ҳокимлари лавозимидан озод қилинди.\nБуларнинг барчаси давр талаби. Бу талаб иқтисодиёт ва айниқса, ижтимоий соҳанинг, шунингдек, аҳолининг муҳим муаммоларини бир ой ёки бир йилдан кейин эмас, балки шу бугун, ҳозирнинг ўзида ечиш заруратидан келиб чиқади.\nҲисобот берувчи Бош вазир ўринбосарлари, тармоқлар раҳбарлари ва ҳокимлардан, шунингдек, мажлисда иштирок этаётган барча мутасадди шахслардан асосий эътиборни қуйидаги саволларга қаратишни сўрайман:\nбиринчи — ҳар бирингиз камчилик ва муаммоларни бартараф этиш учун қандай аниқ чораларни кўрасиз?\nиккинчи — иқтисодиёт тармоқлари ва ижтимоий соҳани, шунингдек, мамлакатимиз ҳудудларини ривожлантириш бўйича қайси энг муҳим кўрсаткичларни жорий йил биринчи чораги ва биринчи ярим йиллигида бажариш учун нима қилиш керак?\nЯна бир бор таъкидламоқчиман: бизга назарий ва умумий фикрлар эмас, ана шу иккита саволга аниқ ва лўнда жавоб керак.\nБўлиб ўтган муҳокамалардан сўнг Ўзбекистон Республикаси Президенти Шавкат Мирзиёев мажлисга якун ясаб, қуйидаги фикрларни таъкидлади.\n— Азиз дўстлар, ҳозир сизлар билан белгилаб олган мақсад ва вазифаларга эришиш учун ишимизни янгича асосда ташкил этиб, ҳар биримиз ўз жойимизда масъулиятни чуқур ҳис қилиб, қаттиқ иш олиб боришимиз керак. Бугунги мажлисда билдирилган барча таҳлилий ва танқидий фикрлар эртанги кун учун, янги марраларни эгаллашимиз учун мустаҳкам замин бўлиб хизмат қилади.\nҲаммамизга бир ҳақиқат равшан бўлиши лозим: биз мавжуд ривожланиш суръатлари билан ўз олдимизга қўйган юксак мақсадларга эриша олмаймиз. Бугун замон ўзгармоқда, унинг талаби, олдимизга қўяётган вазифалари тобора ортиб бормоқда. Мана шундай мураккаб шароитда «Сен — менга тегма, мен — сенга тегмайман» деган кайфият билан ишлашнинг вақти ўтди. Биз «вазият ёмон, вазият оғир» деб баҳона қидиришга ўрганиб қолганмиз. Лекин шу вазиятни ким ўзгартиради, ким изга солади, деган саволни, келинг, ўзимизга берайлик. Вазиятни ўзимиз, ўз ақл-заковатимиз, меҳнатимиз билан ўзгартирмасак, ҳеч ким четдан келиб бу ишни биз учун қилиб бермайди.\nБугун бу мажлисда ҳамма нарса ўз номи билан айтилиб, иқтисодиётимиздаги мавжуд аҳвол холис таҳлил қилинди, келгуси режалар белгилаб олинди.\nЭнг муҳим вазифамиз — мамлакатимизда тинчлик ва фаровонликни мустаҳкамлаш, одамларни, халқимизни ҳаётдан рози қилишдан иборат. Бунинг учун эл-юртимиз аввало биз — раҳбарларнинг фаолиятидан рози бўлиши керак. Бунинг учун ҳар бир раҳбар ўз аравасини ўзи тортиши, ўз соҳасидаги ишларнинг аҳволи учун ўзи шахсан жавоб бериши керак. Шундан кейин жамиятимизда ўзгариш бўлади, ривожланиш бўлади.\nЎтган йили декабрь ойида бўлиб ўтган Президент сайлови халқимизнинг эртанги кунга, келажакка бўлган ишончини кўрсатди. Энди биз ана шу юксак ишончни амалий ишлар билан оқлашимиз шарт. Шунинг учун ҳам ҳаммамиз хулоса қилайлик: жонажон Ватанимиз, олижаноб халқимизнинг ишончини қозониш, унинг орзу-умидларини рўёбга чиқариш учун фақат тинимсиз меҳнат, изланиш ва ташаббус кўрсатиб яшаш керак. Одамлар буни кундалик ҳаётда сезиши, кўриши зарур.\nХалқимизда «Дўст ачитиб гапиради» деган мақол бор. Биз бир-биримизга нисбатан айтилган танқидий гапларни албатта тўғри тушунамиз, деб ўйлайман.\nҲаммамизга маълум, ўтган йил биз учун осон бўлмади. Жуда оғир қийинчилик ва мусибатларни бошимиздан ўтказдик. Лекин бу синовлардан муносиб ўтдик.\nХудога шукр, мана, 2017 йил ёмон келмаяпти. Тоғларда қор мўл, «оби раҳмат» — ёмғирлар ёғиб турибди. Бу — қишлоқ хўжалиги, деҳқон ва фермерларимиз учун қут-барака, мўл ҳосил дегани.\nМана шундай имкониятлардан самарали фойдаланиб, замон талабини ҳис этмасдан, эскича ишлашга энди ҳеч биримизнинг ҳаққимиз йўқ. Халқимиз бугун катта орзу-умидлар билан яшаяпти. Бу орзу-умидларни ким амалга оширади? Аввало, мана шу залда ўтирган раҳбарлар, мутасадди ва мутахассислар, навқирон ёшларимиз. Бунинг учун бизда куч ва имконият, билим ва салоҳият ҳам, қатъий ирода, интилиш ва азму шижоат ҳам етарли.


Ёшликдан шижоат бизга Заҳириддин Муҳаммад Бобур бобомиздан мерос!\nЁшликдан шижоат бизга Заҳириддин ...\nЙиллар унга тобора юксак тажриба орттиришига, бу эса ўзи мақсад этган салтанатини қуришига ҳамроҳлик қилди. Аёвсиз кечган жангу-жадаллар, давлат бошқарувидаги сиёсати, шеърият оламига туҳфа этган ноёб дурдоналари унинг серқирра ижодкор, жасоратли мард киши, гўзал хулқ атворга эга нафис табиат соҳиби бўлиб ўтганлигидан далолат бериб туради.\nЗаҳириддин Муҳаммад Бобур ўзининг кўплаб машҳур асарлари билан бутун дунё тарихида ўчмас из қолдирди. Унинг “Бобурнома” асари бугунги кунга қадар дунё хамжамиятида ўзининг юксак нуфузига эга эканлиги билан ажралиб турмоқда. Бобур саркарда, адабиётшунос, тарихшунос олим ва шоир сифатида халқимиз маънавий маданияти тарихида муносиб ўрин эгаллади.\nЗаҳириддин Муҳаммад Бобур ўзининг ҳукумронлик даврида илм-маърифатни давлат сиёсати даражасига олиб чиққан ва илм-маърифат соҳасига алоҳида эътибор қаратган.\nЎргангали илм толиби илм керак.\nМен толиби илм толиби илм йўқ,\nЗаҳириддин Муҳаммад Бобурнинг маънавий-маърифий қарашларида Ватан туйғуси салмоқли ўринда туради.\nБобур Афғонистонда ва Ҳиндистонда давлатни бошқариб турган ҳолда, умрининг охирига қадар киндик қони тўкилган юртини бир лаҳза ҳам унутгани йўқ. У она диёрини ҳаддан зиёд севарди, Ватанидан жудолигидан ғам-алам чекарди. Бобур туғилиб ўсган юртини қолдириб кетишни “Хатолик”, “юз қаролик” деб билган. Бу борада ўзини энг ғариб инсон дея билар эди.\nТоли йўқи жонимга балолиғ бўлди,\nЎз ерни қўйиб Ҳинд сари юзландим,\nЗаҳириддин Муҳаммад Бобур 1530-йилнинг 26-декабрида Ҳиндистоннинг Агра шаҳрида ўзи бунёд этган гўзал маскан Зарафшон чорбоғида вафот этди.\nЗаҳириддин Муҳаммад Бобурнинг илм-маърифат ҳақидаги ғоялари, аҳлоқ одоб, яхшилик, вафо, ҳалқини севиши унга яхшилик қиладиган қилиб тарбиялаш, меҳнат аҳлини қадрлаш, инсонпарварлик, Ватандан жудолик ғам-алам эканлиги, адолат ҳақидаги қарашлари, аҳлоқий таълимий фикрлари ҳозирги давр ёшлари тарбиясида ҳам ғоят аҳамиятлидир.\nАна шуларни инобатга олган ҳолда Андижон вилояти божхона бошқармаси ходимлари ҳамда Булоқбоши тумани 11-сонли умумтаълим мактаби ўқувчиларига Андижон шаҳрида жойлашган Заҳириддин Муҳаммад Бобур номли давлат музейида Мирзо Бобурнинг ҳаёти ва ижоди мавзусида экскурсия ташкил этилди. Саёҳат давомида ёшлар ўзлари учун керак бўлган кўплаб маълумотларни олдилар.